Mbappe, ketua pasukan baharu Les Bleus

CLAIREFONTAINE-EN-YVELINES, 21 Mac- Kylian Mbappe dinamakan sebaga pengganti Hugo Lloris sebagai ketua pasukan Perancis, setelah penjaga gol itu bersara.Penyerang Paris Saint-Germain Mbappe, 24, menerima untuk menggalas tanggungjawab itu selepas perbincangan dengan jurulatih Didier Deschamps pada Isnin.Penjaga gol Tottenham, Lloris menamatkan karier antarabangsanya pada Januari selepas tewas pada perlawanan akhir Piala Dunia sebulan sebelumnya.Lloris, 36, telah menjadi ketua pasukan selama lebih sedekad.Penyerang Atletico Madrid, Antoine Griezmann dinamakan sebagai penolong ketua pasukan selepas bek tengah Manchester United, Raphael Varane turut menggantung but selepas kekalahan kepada Argentina pada Disember.Mbappe, yang telah beraksi 66 kali untuk negaranya, telah dikaitkan dengan peranan itu selama beberapa minggu dan menjaringkan hatrik dalam kekalahan final Piala Dunia selepas membantu Les Bleus merangkul kejuaraan pada 2018.Bekas penyerang Monaco itu adalah penolong ketua pasukan di PSG di belakang Marquinhos dari Brazil dan mengetuai pasukan semasa ketiadaan pemain pertahanan itu semasa kekalahan pada Ahad kepada Rennes.Aksi pertamanya sebagai kapten ialah perlawanan kelayakan Euro 2024 menentang Belanda di Stade de France.- AFP


Anugerah AST: Mohamad Nur Aiman, Siti Nur Azwani dinobat, Olahragawan, Olahragawati

KUALA TERENGGANU, 21 Mac- Anugerah Sukan Terengganu AST 2021/2022 telah menobatkan Mohamad Nur Aiman Mohd Zariff dari sukan berbasikal sebagai Olahragawan Negeri manakala Siti Nur Azwani Nor Azli dari sukan karate sebagai Olahragawati Negeri.Kejayaan kedua-dua atlet berkenaan berdasarkan kejayaan cemerlang membawa nama Terengganu dan Malaysia ke pertandingan berprestij berlangsung di luar negara.Sebanyak 15 kategori anugerah dipertandingkan melibatkan atlet dan pegawai yang mempamerkan prestasi cemerlang dalam bidang sukan masing-masing.

(Siti Nur Azwani Nor Azli dinobat sebagai Olahragawati Negeri)

Anugerah kali ini turut mengambil pendekatan dengan tidak mencalonkan Datuk Mohd Azizulhasni Awang untuk kategori Olahragawan Negeri, sebaliknya menganugerahkan beliau Kategori Anugerah Khas atas pencapaian terunggul dan sumbangan berterusan dalam mengharumkan nama negeri dan negara.Anugerah Khas ini juga diberi kepada Pasukan Terengganu Polygon Cycling Team (TSG) dan Arkitek Sukan Negeri Ibni Amin Busu, mantan Pengarah MSN Terengganu."Memang tidak percaya sebab saya ingatkan saya datang untuk hadir sahaja tapi alhamdulillah rezeki berpihak kepada saya usaha titik peluh selama ini, akhirnya berhasil, terima kasih ibu bapa, juru latih serta kawan-kawan pasukan untuk semua ini."Insya-Allah dengan apa yang saya dapat hari ni saya akan lebih bersemangat untuk terus kehadapan dan galas tanggungjawab sebagai seorang atlet negara," kata Siti Nur Azwani kepada pemberita pada anugerah berkenaan di sini.Penyampaian hadiah dan piala disempurnakan Setiausaha Kerajaan Negeri Terengganu, Tengku Seri Bijaya Raja di Wisma Darul Iman Kuala Terengganu.


Shi Feng juara perseorangan lelaki Seluruh England

(Shi Feng meraikan kejayaan selepas menang menentang Yu Qi Shi semasa Perlawanan Akhir Perseorangan Lelaki di Kejohanan Badminton Terbuka Seluruh England/AFP)

BIRMINGHAM, 20 Mac- Pemain China, Li Shi Feng mencatat kemenangan terbesar dalam kariernya apabila menewaskan rakan senegara, Shi Yu Qi dalam perlawanan akhir perseorangan lelaki Kejohanan Badminton Seluruh England di sini.Pemain berusia 23 tahun itu menang 26-24, 21-5.Satu-satunya kejayaan kejohanan seniornya sebelum ini ialah pada tahap Super 100 tetapi kejayaan di sini membolehkan Li digelar sebagai juara Super 1000."Saya sangat teruja," kata Li. “Saya tidak mempunyai kata-kata untuk meluahkan perasaan saya buat masa ini. Saya ingin menyasarkan lebih banyak gelaran," tambahnya.Dalam acara wanita, pemain nombor dua dunia, An Se-Young menjadi pemain perseorangan Korea pertama memenangi gelaran Seluruh England dalam tempoh 27 tahun setelah mengetepikan juara Olimpik, Chen Yufei.An, 21, mengambil masa sejam 15 minit untuk menang 21-17, 10-21, 21-19.Pilihan utama beregu lelaki, Fajar Alfian dan Muhammad Rian Ardianto pula menepati ramalan apabila menewaskan pasangan senegara ,Indonesia Mohammad Ahsan dan Hendra Setiawan 21-17, 21-14.Mereka merupakan juara beregu lelaki Seluruh England keempat yang berbeza dari Indonesia dalam tempoh enam tahun.Dalam acara beregu wanita, pemenang pingat gangsa Olimpik, Kim So-yeong dan Kong Hee-yong menewaskan gandingan Korea Baek Ha-na dan Lee So-hee 21-5, 21-12.Sementara itu juara dunia beregu campuran, Zheng Siwei dan Huang Yaqiong menewaskan pasangan Korea Selatan, Seo Seung-jae dan Chae Yu-jung 21-16, 16-21, 21-12. -AFP

(Reaksi Yu Qi Shi ketika menentang Li Shi Feng semasa Perlawanan Akhir Perseorangan Lelaki di Kejohanan Badminton Terbuka Seluruh England/AFP)


Piala FA: Manchester United 3 Fulham 1

(Penyerang Fulham (tengah) dihalang  selepas dilayangkan kad merah oleh pengadil Inggeris Chris Kavanagh (kiri) semasa perlawanan bola sepak suku akhir Piala FA Inggeris /AFP)

MANCHESTER, 20 Mac- Manchester United melangkah ke perlawanan separuh akhir Piala FA Inggeris menentang Brighton dengan cara yang luar biasa dalam perlawanan suku akhir di Old Trafford yang menyaksikan ketua pasukan Fulham, Aleksandar Mitrovic dibuang padang kerana menolak pengadil.Mitrovic dilayangkan satu daripada tiga kad merah yang diterima Fulham dalam masa beberapa saat selepas dia menyerbu Chris Kavanagh pada minit ke-72 kerana menghadiahkan sepakan penalti kepada United.Terdahulu semakan VAR mendapati pemain tengah, Willian menggunakan tangannya untuk menepis rembatan Jadon Sancho yang menuju tepat ke gawang. Bintang Brazil itu juga dibuang padang bersama pengurus Fulham, Marco Silva.United mengambil kesempatan menerusi dua gol jaringan Bruno Fernandes dan gol pertama Marcel Sabitzer untuk kelab itu untuk meraih kemenangan 3-1.“Mitro harus mengawal emosinya sedikit,” kata Silva. "Jika dia mahu memberi saya kad merah, saya perlu menerimanya kerana dia langsung tidak mendengar kata-kata saya. Semasa saya meninggalkan kawasan saya, saya perlu menerimanya," katanya.Sebelum kejadian, Fulham mendahului 1-0 hasil jaringan Mitrovic pada minit ke-50.Manchester United seterusnya akan menentang Brighton yang menumpaskan pasukan divisyen bawahan, Grimsby 5-0. -AFP

(Bruno Fernandes menjaringkan gol pertama mereka menerusi sepakan penalti semasa perlawanan bola sepak suku akhir Piala FA Inggeris/AFP)


Menteri KBS lawat Sabah, Sarawak tinjau kemudahan sukan

SANDAKAN, 20 Mac- Menteri Belia dan Sukan Hannah Yeoh akan melawat Sabah dan Sarawak secara bergilir setiap bulan untuk mendapatkan maklumat dan meninjau status kemudahan sukan di negeri berkenaan.Menurutnya, selaras dengan Perjanjian Malaysia 1963 (MA63), beliau mahu KBS turut menjalinkan kerjasama erat dengan Sabah dan Sarawak.“Saya telah memberikan komitmen setiap bulan, akan melawat sama ada Sarawak atau Sabah.“Ini bermaksud dalam satu tahun, enam kali saya akan datang ke Sabah, enam kali saya akan datang ke Sarawak untuk melihat sendiri perkembangan fasiliti berkenaan,” katanya kepada pemberita ketika ditemui pada kejohanan ragbi Borneo Sevens 2023 di sinipada Ahad.Beliau berkata antara langkah yang sedang dilakukan KBS ialah menaik taraf kemudahan sukan negeri bagi pasukan bertaraf kebangsaan.Justeru, katanya kementerian meminta setiap kerajaan negeri memilih satu stadium sukan untuk dinaik taraf dan KBS akan memberikan geran bagi penanaman rumput yang sesuai untuk pertandingan bertaraf antarabangsa dan kemudahan itu akan diselenggara oleh kerajaan negeri.Menurutnya KBS juga memulakan usaha geran padanan bagi penganjuran sukan bertaraf kebangsaan dan antarabangsa yang sedang dibahaskan di Parlimen.Pada kejohanan Borneo Sevens selama tiga hari berakhir hari ini, pasukan kategori lelaki Borneo Eagles, yang diasaskan di Sandakan, muncul juara buat kali ketujuh selepas mengalahkan Hong Kong China Dragons 17-12.Borneo Eagles dinobatkan juara kejohanan itu pada 2004, 2007, 2015, 2016, 2017 dan 2019.

(Hannah Yeoh pada kejohanan ragbi Borneo Sevens 2023 di Sandakan/BERNAMA)

Bagi kategori wanita, pasukan Eagles NZ 7s, yang juga diasaskan di Sandakan, muncul juara selepas menumbangkan Kazakhstan Rugby 22-10.Juara kategori lelaki dan wanita masing-masing membawa pulang hadiah wang tunai US$5,000 dan trofi, sementara pemenang tempat kedua masing-masing pulang dengan hadiah wang tunai US$2,500 dan trofi, yang disampaikan oleh Yeoh.Seramai 16 pasukan bertanding pada kejohanan itu selepas tiga tahun ia tidak dianjurkan susulan pandemik COVID-19.-BERNAMA


Atlet karate negara akhiri kejohanan SEAKF di tempat kelima keseluruhan

KUALA LUMPUR, 19 Mac- Skuad karate negara perlu merapatkan jurang yang luas dalam prestasi mereka sebelum ke Sukan SEA Kemboja berdasarkan keputusan yang dicapai dalam Kejohanan Persekutuan Karate Asia Tenggara (SEAKF) Ke-10.Skuad negara hanya dapat membawa pulang tiga pingat emas, lima perak dan lima gangsa daripada kejohanan selama tiga hari yang berakhir di Manila, Filipina hari ini untuk berada di kedudukan kelima keseluruhan.Skuad Vietnam pula seakan beraksi di liga berlainan, dengan memperoleh sejumlah besar pingat dengan 23 emas, 20 perak dan 23 gangsa untuk berada di tangga teratas diikuti Thailand  (8-10-18), Indonesia (8-5-11) dan Filipina (6-5-11).Pingat emas Malaysia disumbangkan Siti Nur Azwani Nor Azli menerusi acara Kumite (Sparring) Wanita 61 kilogram (kg), S Geerijaieswaran Pillai (Lelaki 67kg) dan  Muhammad Arif Afifuddin (Lelaki 75kg).Sementara itu, Juara Wanita 50kg Sukan SEA C Shahmalarani membawa pulang perak selepas tewas 1-5 kepada wakil tuan rumah Junna Tsukii di final.Juara Sukan Malaysia (Sukma) dalam kategori 55kg,   K Thevendran menyumbangkan perak dalam acara Senior Lelaki dan gangsa bagi kategori Bawah 21(B-21), Kumite Berpasukan Lelaki juga menyumbang perak.

Muhammad Isyraf Faiz Mohd Ismifarizal (Kadet Lelaki 70kg) dan Muhammad Arash Sirajudeen (lelaki 84kg) masing-masing membawa pulang gangsa.Dalam acara Kata, Muhammad Aiqal Asmadie memperoleh perak berganda menerusi acara Senior Lelaki dan B-21, selain gangsa daripada Berpasukan Wanita dan B-21 Wanita menerusi  Lovelly Anne Robberth.

Pengurus Pasukan S Sukumaran ketika dihubungi berkata skuad negara akan berusaha unutk mengukuhkan strategi mereka sebelum Sukan SEA yang dijadualkan berlangsung dari  5 hingga 17 Mei depan.“Atlet-atlet telah memberikan yang terbaik tetapi masih perlu menambah baik aksi mereka dalam usaha kami untuk mencapai tahap maksimum. Kami perlu menambah baik dalam aspek teknikal dengan harapan untuk mendapat keputusan yang lebih baik di Sukan SEA nanti,” katanya. Pada Sukan SEA Hanoi Mei lepas, Malaysia memenangi empat emas dan enam gangsa menerusi karate. -BERNAMA


Skuad memanah negara rangkul emas Piala Asia Touyuan

KUALA LUMPUR, 19 Mac- Skuad memanah negara mencipta sensasi apabila berjaya merangkul pingat emas acara berpasukan pada Kejohanan Piala Asia 2023 Peringkat 1, Touyuan, Taiwan hari ini. Pasukan yang dibarisi trio Mohd Juwaidi Marzuki, Mohammad Syafiq Md Ariffin dan Muhammad Alang Ariff itu menumpaskan skuad India dalam perlawanan akhir dengan kemenangan tipis 226-225 dalam acara Compound lelaki. Pasukan Kazakhstan pula terpaksa berpuas hati dengan pingat gangsa selepas menewaskan Thailand 228-223 dalam satu lagi perlawanan penentuan tempat ketiga dan keempat.

(Pasukan Malaysia dibarisi Juwaidi, Aqil & Syafiq berjaya memenangi pingat Emas dalam acara Berpasukan Compound Lelaki/FOTO FB Majlis Sukan Negara)

Sementara itu Juwaidi berjaya membuktikan bahawa dia berada di kelas tersendiri apabila membawa pulang pingat gangsa dalam acara Individual Compound lelaki.Pemanah berpengalaman itu menewaskan atlet Filipina Paul Marton De La Cruz 146-141, manakala emas dan perak disambar pemanah India Pawan Gat dan Priyansh. -BERNAMA


Pan Gon akui kehadiran Josue, Dos Santos tajamkan serangan Harimau Malaya

JOHOR BAHRU, 19 March - Ketua jurulatih skuad Harimau Malaya, Kim Pan Gon bersedia memberi lebih masa untuk dua pemain naturalisasi baharu, Paulo Josue dan Endrick Dos Santos menyesuaikan diri dengan gaya permainannya.Pan Gon ketika ini mengendalikan sesi latihan skuad Kebangsaan di Padang Sri Gelam, Johor Bahru, menjelang dua aksi persahabatan antabangsa Tier One, pada minggu depan.Menurut Pan Gon, Josue dan Dos Santos telah membuktikan kemampuan dan kualiti mereka dalam saingan liga sebelum ini.Justeru, pengendali kelahiran Korea Selatan itu percaya amat penting untuk mereka cepat menyesuaikan diri dengan rentak permainan skuad kebangsaan. "Seperti anda katakan, Joshua dan Dos Santos...kami menaruh harapan tinggi terhadap mereka agar dapat membantu mempertajamkan serangan kami, tetapi kami tidak mahu terlalu memberi tekanan kepada mereka. Kami (terlebih dahulu) berusaha untuk membantu mereka menyesuaikan diri dengan pasukan, agar mereka dapat meneroka potensi diri."Saya rasa mereka sudah membuktikan kebolehan diri mereka dalam Liga Super. Saya rasa semua orang tahu bahawa mereka permain yang berkualiti tinggi, tetapi saya rasa peminat dan saya sendiri, memerlukan sedikit kesabaran kerana mereka juga manusia, tidak mudah untuk mereka menyesuaikan diri."Kami perlu memberi sokongan penuh kepada mereka supaya dapat membantu, kami," katanya kepada pemberita selepas sesi latihan pertama skuad itu di padang Padang Sri Gelam, di sini semalam.Selain dua pemain kelahiran Brazil itu, Pan Gon turut memanggil 12 muka baharu menyertai latihan pusat skuad Kebangsaan.Antaranya penjaga gol Damien Lim, Fayadh Zulkifli Amin, Daniel Ting, Feroz Baharudin dan pemain kelahiran Finland, Nooa Laine yang beraksi untuk kelab Divisyen teratas negara itu, SJK Seinajoki.Skuad Harimau Malaya akan menjalani dua aksi persahabatan antarabangsa menentang Turkmenistan pada 23 Mac dan Hong Kong pada 28 Mac di Stadium Sultan Ibrahim di Iskandar Puteri.

(Ketua jurulatih skuad Harimau Malaya, Kim Pan Gon/FOTO BERNAMA)


All England: Zii Jia percaya keyakinannya telah pulih

KUALA LUMPUR, 19 Mac - Pemain badminton perseorangan lelaki utama negara Lee Zii Jia, percaya bahawa keyakinan dirinya telah pulih pada kejohanan badminton All England 2023.Walaupun tewas pada peringkat separuh akhir malam tadi, pemain profesional nombor empat dunia itu berkata kejohanan Super 1000 yang berprestij itu, telah menjadi bukti kembalinya prestasinya selepas siri prestasinya yang tidak konsisten sebelum ini.Juara All England 2021 itu berkata kejohanan itu membantunya untuk mengembalikan kepercayaan pada dirinya sendiri.“Saya bermula dengan sukar pada awal tahun ini dan saya mula tidak yakin bila berhadapan pemain yang berkedudukan tinggi. Saya ada perasaan ragu-ragu keupayaan saya untuk menjadi pemain terbaik semula.“Saya rasa saya telah buktikan pada kejohanan ini dan walaupun ia separuh akhir, tetapi saya akan lakukannya setapak demi setapak. Saya percaya kepada peningkatan semakin baik dan baik,” katanya dalam laman sesawang rasmi kejohanan.

(Pemain dari China Shi Yu Qi dan Lee Zii Jia pada perlawanan separuh akhir All England/FOTO REUTERS)

Malam tadi, Zii Jia, 24, tewas 19-21, 12-21 kepada pemain dari China Shi Yu Qi, pada perlawanan separuh akhir All England di Arena Utilita di Birmingham.Pada perlawanan akhir Yu Qi akan berhadapan rakan senegaranya Li Shi Feng, yang menewaskan pemain Denmark’s Anders Antonsen 21-11, 19-21, 21-18, dalam satu lagi perlawanan separuh akhir.Zii Jia yang dijadualkan menyertai Terbuka Swiss, akan bertemu Shi Feng pada pusingan pembukaan.Beliau mengharungi kempen hambar tahun ini, bermula dengan tersingkir pada pusingan pertama Terbuka Malaysia dan pusingan kedua pada tiga kejohanan lain - Terbuka India, Masters Indonesia dan terbaru Terbuka Jerman.Gelaran terakhir yang dimenanginya di Terbuka Thailand 2021, pada Mei tahun lepas.- BERNAMA


Skuad pecut lelaki negara sapu bersih pingat 100M di Australia

(Atlet pecut negara, (dari kiri) Muhammad Haiqal Hanafia, Jonathan Nyepa dan Khairul Hafiz Jantan/FOTO fail)

KUALA LUMPUR, 19 Mac - Skuad pecut lelaki negara, mencipta sensasi apabila menyapu bersih pingat perlumbaan pemanas badan Sukan SEA, Kemboja pada Kejohanan Siri Shield: Darren Thrupp Shield di Queensland, Australia semalam. Pengurus Besar Kesatuan Olahraga Malaysia (KOM) Nurhayati Karim yang berkongsi kejayaan itu berkata atlet pecut negara Khairul Hafiz Jantan, menemui rentak lariannya apabila meraih emas dengan catatan masa 10.34 saat (s) sekali gus melakar catatan masa terbaik peribadinya musim ini.Beliau berkata Muhammad Haiqal Hanafi meraih tempat kedua (10.41s) diikuti Jonathan Nyepa (10.43s) dan Muhammad Zulfiqar Ismail (10.48s) masing-masing meraih tempat ketiga dan keempat.Khairul Hafiz ketika dihubungi hari ini memaklumkan, pencapaian yang diraihnya itu merupakan tonik terbaik buatnya menjelang temasya Sukan SEA, Kemboja.“Saya sendiri tidak menjangka mampu dapat catatan itu, sebab saya baru sampai kelmarin dan perjalanan agak jauh jadi saya kepenatan, semalam itu rezeki, Alhamdulillah untuk kami semua.“Insya-Allah saya boleh perbaharui lagi catatan masa sebab ini kejohanan luar negara yang pertama, banyak lagi untuk saya sertai dan saya yakin boleh dapat catatan masa lebih bagus,” kata Khairul Hafiz yang diberi julukan The Speedy Jantan.Atlet kelahiran Melaka itu, optimis kuartet yang akan dibina bagi acara 4x100 temasya dwitahunan di Kemboja itu, mampu sekali lagi memecahkan rekod kebangsaan yang pernah dilakukan skuad kebangsaan pada Sukan SEA, Hanoi tahun lalu.“Bagi saya tak mustahil untuk pecah rekod.. sebab saya tak jangka boleh lari 10.3, Muhammad Haiqal 10.41s dan Muhammad Zulfiqar 10.48s boleh dapat catatan masa bagus,” katanya.Sebagai rekod, pada Sukan SEA Hanoi 2021, kuartert 4x100 lelaki negara berjaya memecahkan rekod kebangsaan dalam acara itu sekali gus berjaya meraih pingat perak.Gandingan itu dibarisi Muhammad Azeem Mohd Fahmi yang menerima gelaran 'Úsain Bolt' Malaysia, Muhammad Arsyad Md Saat, Muhammad Zulfiqar Ismail dan juara bertahan acara 100m lelaki Muhammad Haiqal Hanafi, berjaya menamatkan larian dalam masa 39.09s sekali gus memperbaiki rekod 39.27s yang dibuat pada Sukan Sea 2017 di Kuala Lumpur.- BERNAMA

(Atlet pecut negara Khairul Hafiz Jantan/Gambar fail)


Dua atlet negara dinobat Olahragawan, Olahragawati UiTM 2022

SHAH ALAM, 19 Mac - Atlet angkat berat, Mohamad Aniq Kasdan dan atlet boling padang, Nur Ain Nabilah Tarmizi dinobatkan sebagai Olahragawan dan Olahragawati Universiti Teknologi Mara (UiTM) 2022 pada Majlis Anugerah Sukan UiTM malam tadi.Aniq Kasdan yang dalam misi melayakkan diri ke Sukan Olimpik 2024 di Paris, menyifatkan anugerah yang dimenanginya itu sebagai suntikan semangat untuk meraih lebih banyak kejayaan selepas ini.Sementara itu, Nur Ain Nabilah, turut meluahkan penghargaannya apabila meraih anugerah tersebut buat kali kedua sejak 2019.Atlet berusia 25 tahun itu dalam persiapan melayakkan diri ke Kejuaraan Boling Padang Dunia di Australia, Ogos depan.

(Atlet boling padang, Nur Ain Nabilah Tarmizi dinobatkan sebagai Olahragawati Universiti Teknologi Mara (UiTM) 2022)

Kedua-dua atlet yang juga mahasiswa Fakulti Sains Sukan dan Rekreasi itu masing-masing membawa pulang sijil, piala pusingan dan piala iringi, serta hadiah wang tunai RM1,000 disampaikan Ketua Setiausaha Kementerian Pendidikan Tinggi, Datuk Seri Abdul Razak Jaafar.Hadir sama, Timbalan Naib Canselor Hal Ehwal Pelajar UiTM, Profesor Dr Mohd Sazili Shahibi.Pada majlis itu lapan atlet lelaki dan tujuh atlet wanita berentap bagi merebut gelaran Olahragawan dan Olahragawati Universiti Teknologi MARA (UiTM) 2022.Anugerah itu sebagai pengiktirafan terhadap sumbangan dan komitmen yang ditunjukkan atlet dan pegawai yang mengharumkan nama UiTM dalam arena sukan di pelbagai peringkat.Sebelum ini sebanyak 15 kategori diberikan kepada atlet dan pegawai yang memperagakan kecemerlangan dalam bidang sukan masing-masing sepanjang tahun lalu.Anugerah yang dipertandingkan adalah Anugerah Olahragawan, Olahragawati, Anugerah Hall of Fame, Anugerah Emas Universiti, Anugerah Perak Universiti, Anugerah Gangsa Universiti, Anugerah Khas Universiti, Anugerah Sijil Penghargaan, Pasukan Cemerlang, Pengurus Cemerlang, Jurulatih Cemerlang, Tokoh Sukan UiTM dan Tokoh Sukan Alumni serta penghargaan khas staf.

(Atlet angkat berat, Mohamad Aniq Kasdan dinobatkan sebagai Olahragawati Universiti Teknologi Mara (UiTM) 2022)


Liga M3 dijenamakan sebagai liga kejuaraan MBSB Bank

KUALA LUMPUR, 19 Mac- Liga M3 dijenamakan semula sebagai Liga Kejuaraan MBSB Bank (MBSB Bank Championship) melalui Perjanjian Penajaan yang dimeterai antara Liga Bolasepak Amatur (AFL) dan MBSB Bank Berhad (MBSB Bank). Pengumuman penjenamaan itu dibuat pada majlis penandatanganan Perjanjian Penajaan yang disempurnakan oleh Pengerusi AFL Datuk Wira Mohd Yusoff Mahadi dan Ketua Pegawai Eksekutif Kumpulan MBSB Bank Datuk Nor Azam M Taib di Stadium Negeri, Kuching, Sarawak hari ini.AFL dan MBSB Bank dalam satu kenyataan bersama memaklumkan penjenamaan itu sekali gus mengangkat semula pertandingan bola sepak peringkat amatur di negara ini.Mohd Yusoff berkata kerjasama itu membuktikan liga tempatan bertaraf semi-profesional dan amatur mempunyai potensi cukup besar untuk diterokai dari sudut komersial.“Kehadiran MBSB Bank melambangkan penerimaan komuniti perniagaan terhadap sukan bola sepak di peringkat amatur yang berteraskan komuniti setempat ini. Kerjasama ini diharap dapat membuka mata lebih banyak syarikat luar mahupun tempatan agar memberi perhatian kepada sukan bola sepak di peringkat amatur,” katanya.

(Mohd Yusoff (dua kiri) pada majlis penandatanganan perjanjian penajaan, hari ini/FOTO AFL)

Sementara itu, Nor Azam berharap penglibatan MBSB Bank akan menyemarakkan lagi aksi di padang bola sepak dan sokongan pihaknya dapat merealisasikan hasrat pengurusan AFL untuk melihat liga itu muncul sebagai salah satu liga terunggul di negara ini.MBSB Bank, sebuah bank patuh syariah yang progresif, selaku penaja utama dan rakan bank rasmi AFL juga merupakan penaja bersama untuk Liga M4 dan Liga M5 yang dikendalikan oleh AFL. -BERNAMA


Ibrahimovic penjaring gol tertua untuk liga Serie A Itali

(Pemain AC Milan, Zlatan Ibrahimovic /FOTO REUTERS)

ANKARA, 19 Mac - Pemain AC Milan, Zlatan Ibrahimovic melakar sejarah menjadi penjaring gol tertua dalam Serie A namun tetap tidak mencukupi untuk mereka menang apabila tewas kepada Udinese 1-3 pada Sabtu.Ia sekali gus menjadi tamparan buat juara bertahan itu apabila kalah untuk memperoleh penamat empat teratas.Milan terlepas peluang untuk melonjak ke tangga kedua dan kekal di kedudukan keempat liga dengan 48 mata iaitu satu mata di depan AS Roma di tangga kelima yang menentang Lazio pada Ahad.Sementara itu, Udinese menduduki tangga kelapan dengan 38 mata.Pada usia 41 tahun 166 hari, Ibrahimovic mengambil tempat bekas pertahanan AC Milan, Alessandro Costacurta.Dia juga meledak mengatasi Udinese pada 2007 ketika berusia 41 tahun – sebagai penjaring tertua dalam sejarah liga utama Itali. - REUTERS


All England: Zii Jia akur tersingkir di separuh akhir

KUALA LUMPUR, 19 Mac - Harapan pemain perseorangan profesional negara, Lee Zii Jia untuk menamatkan kemarau kejuaraan dimusnahkan oleh Shi Yu Qi dari China pada aksi separuh akhir Kejohanan Badminton All England 2023 malam tadi.Pada aksi yang berlangsung di Utilita Arena Birmingham itu, Zii Jia terpaksa akur tidak dapat meneruskan langkah ke final apabila tewas 19-21, 13-21 dalam tempoh 43 minit.Juara All England 2021 itu memberi tentangan sengit pada set pertama namun gagal menyaingi Shi yang juga pemenang pingat perak Kejohanan Dunia 2018.Pada set kedua menyaksikan Zii Jia sukar menyerap tekanan lawan sekali gus terlepas peluang untuk membawa permainan ke rubber set.Ini merupakan kekalahan keempat beliau dalam kejohanan yang disertainya pada musim ini iaitu Terbuka Malaysia, Terbuka India, Masters Indonesia dan Terbuka Jerman.Bagaimanapun, bagi Zii Jia mara ke separuh akhir kejohanan dianggap sebagai petanda kebangkitan buat pemain nombor empat dunia itu selepas mengetepikan pemain Jepun Kodai Naraoka.


Terkhilaf buat keputusan, Zulkarnain digantung serta-merta

(Pengadil perlawanan Zulkarnain Zakaria lebih dikenali dengan panggilan abang botak digantung serta-merta/FOTO Penang Football Club)

KUALA LUMPUR, 19 Mac -  Persatuan Bolasepak Malaysia (FAM) mengenakan hukuman penggantungan secara serta-merta terhadap pengadil perlawanan, Zulkarnain Zakaria daripada mengadili mana-mana aksi Liga Malaysia musim ini.Keputusan itu dibuat Jawatankuasa Penilaian Prestasi Pengadil FAM yang diketuai oleh Timbalan Presiden Datuk S. Sivasundaram, selepas Zulkarnain terkhilaf dalam membuat keputusannya ketika aksi Liga Super di antara Sabah FC dan Penang FC pada Jumaat lepas.Menurut Setiausaha Agung FAM, Noor Azman Rahman, selepas penelitian klip-klip rakaman video setiap insiden berkenaan, pengadil itu terkhilaf dalam mengintepretasi dua situasi pemberian sepakan penalti kepada pasukan Sabah FC pada minit 41 dan minit tambahan 90+9.“Jawatankuasa Pengadil FAM memandangkan serius perkara ini dan akan memberikan peringatan dan teguran keras kepada semua pengadil, agar sentiasa optimum dalam menjalankan tugas dengan pemahaman bola sepak secara lebih holistik.“Jawatankuasa juga tidak akan teragak-agak untuk mengambil tindakan keras dan yang sewajarnya kepada mana-mana pengadil, yang menampilkan mutu pengadilan yang tidak memenuhi piawaian yang telah ditetapkan pada perlawanan akan datang,” katanya menerusi kenyataan pada Ahad.Pada aksi Liga Super Jumaat lalu, perlawanan babitkan Sabah dan Penang berpihak kepada tuan rumah dengan kemenangan 5-2.Tindakan pengadil yang lebih dikenali dengan panggilan abang botak itu mencetuskan persoalan.Sekali gus menjadi tumpuan apabila memberi lima sepakan penalti dalam aksi itu, selain satu sepakan penalti yang diberikan ketika terjahan berlaku di luar kotak penalti.Menerusi keputusan itu, Zulkarnain muncul individu pertama digantung dalam kancah Liga Malaysia musim ini.

(Zulkarnain Zakaria sebagai pengadil aksi Liga Super di antara Sabah FC dan Penang FC pada Jumaat lepas./FOTO Penang Football Club)


PDRM lonjak ke tangga keenam Liga Super

PETALING JAYA, 19 Mac- Pasukan PDRM FC mencatat kemenangan kedua sekali gus berjaya melonjak tiga tangga ke kedudukan keenam Liga Super 2023, selepas menewaskan pasukan di kedudukan tercorot, Kelantan United 2-0 di Stadium Majlis Bandaraya Petaling Jaya (MBPJ), semalam.Beraksi dalam hujan, The Cops membuka triari jaringan seawal minit ke-10 menerusi Dzulfahmi Abdul Hadi sebelum uche Agba menggandakan kedudukan minit ke-38.Berkelebihan dua gol selepas rehat, The Cops bagaimanapun gagal menambah sebarang jaringan manakala PDRM pula buntu mencari penyudah.Keputusan aksi malam tadi menyaksikan PDRM berada di tangga keenam carta dengan tujuh mata manakala Kelantan United yang gagal mencatatkan sebarang kemenangan, kekal di kedudukan tercorot dengan satu mata.Sementara itu Jurulatih PDRM Azzmi Azizi berkata walaupun berjaya meraih tiga mata, beliau tetap kurang puas hati dengan permainan anak buahnya kerana ada beberapa kelemahan yang perlu diperbaiki"Memang betul apabila kita tengok benda yang positif itu berlaku saya mengharapkan sesuatu yang lebih baik, dengan kualiti yang ada inilah yang terbaik pada masa ini,"katanya.Perlawanan tersebut merupakan aksi terakhir sebelum saingan Liga Super berehat hampir dua minggu sempena jendela FIFA bagi aksi pasukan kebangsaan.Dalam tempoh berkenaan, skuad Harimau Malaya akan beraksi dalam perlawanan persahabatan menentang Turkmenistan pada 23 Mac dan Hong Kong pada 28 Mac, kedua-duanya di Stadium Sultan Ibrahim, Johor.


Piala TNB: THT juara tewaskan TNB

(Selaku juara THT pulang hadiah RM50,000, trofi berserta medal)

KUALA LUMPUR, 19 Mac- Selepas 10 tahun ditubuhkan, Pasukan Hoki Terengganu (THT) melakar sejarah tersendiri meraih kejuaraan treble selepas muncul juara Piala TNB malam tadi.Pemain import dari Korea Selatan, Jang Jong Hyun muncul wira THT selepas meledak gol kemenangan membantu menewaskan Tenaga Nasional Berhad (TNB) 2-1 di Stadium Hoki Nasional Bukit Jalil.THT terlebih dahulu membuka tirai jaringan menerusi Faizal Saari pada minit ke-20 sebelum TNB berjaya bangkit menyamakan kedudukan melalui Muhammad Azrai Aizad Abu Kamal minit ke-43.Namun skuad kendalian Seo Jongho itu kembali dihadapan selepas pakar pukulan sudut penalti meledak gol dipenghujung permainan.Bagi ketua pasukan, Mohd Fitri Saari, sudah tentu kejayaan tersebut hasil daripada kerja keras dan mendedikasikan kemenangan itu kepada seluruh rakyat Terengganu."10 tahun THT ditubuhkan, ini adalah satu sejarah untuk pasukan kita bukannya senang, kami berjuang habis-habisan dan yang penting menjadi satu kebanggan untuk rakyat Terengganu semua,"katanya.Selaku juara THT membawa pulang hadiah RM50,000, trofi berserta medal.Sementara TNB sebagai naib juara pula meraih RM30,000 manakala Maybank tempat ketiga membawa pulang RM20,000.

(Ketua Pasukan THT, Mohd Fitri Saari)


Rali Mexico: Ogier rampas kedudukan pendahulu

(Pelumba Perancis, Sebastien Ogier memandu kereta Toyota merampas kedudukan pendahulu / AFP)

MEXICO CITY, 19 Mac- Pelumba Perancis, Sebastien Ogier mengambil kesempatan atas kemalangan pesaing dari Finland, Esapekka Lappi untuk merampas kedudukan pendahulu keseluruhan dengan kelebihan 35.8 saat selepas peringkat ke-11 Rali Mexico pada Sabtu.Juara dunia lapan kali Ogier juga merupakan pemenang Rali Mexico enam kali dan andai sekali lagi muncul juara pada Ahad, ia akan mengatasi rekod gelaran acara yang dikongsinya dengan rakan senegara Sebastien Loeb.Lappi, pemandu Hyundai, telah memimpin perlumbaan sehingga Jumaat tetapi terbabas lebih 10km menuju ke Ibarrilla, apabila keretanya berlanggar dengan tiang utiliti sebelum terbakar .Selepas peringkat ke-19 daripada 23 peringkat keseluruhan, pelumba Toyota Ogier mencatatkan 2 jam, 35 minit dan 37.6 saat dengan warga Wales Elfyn Evans kedua juga dengan Toyota dan pelumba Belgium Thierry Neuville dengan kereta Hyundai di tempat ketiga, ketinggalan 40.1 saat di belakang."Saya rasa petunjuk ini bagus dan saya gembira dengan pencapaian hari ini," kata Ogier. “Ia satu lagi hari yang kuat untuk saya."Kami mempunyai sedikit pendekatan berbeza selepas Esapekka keluar pada peringkat pertama pagi ini. Kami tidak perlu mengambil terlalu banyak risiko, tetapi kami masih berjaya menetapkan masa yang baik dan menjarakkan catatan masa kami."Esok masih panjang bermakna kita tidak mampu untuk berehat."- AFP

(Pelumba Finland, Esapekka Lappi sebelum terlibat dalam kemalangan / AFP)


JDT sedia lepas pemain wakil skuad negara

BUKIT JALIL, 19 Mac- Kelab bola sepak Johor Darul Ta'zim (JDT) sentiasa bersedia melepaskan pemainnya mewakili skuad negara sekiranya kejohanan yang disertai tersenarai dalam kalendar Persekutuan Bolasepak Antarabangsa (FIFA).Demikian titah pemilik kelab tersebut, Tunku Ismail Sultan Ibrahim.Menurut Tunku Ismail, jika syarat itu dipenuhi, baginda juga bersedia meminjamkan fasiliti serta kepakaran kelab berkenaan sebagai tanda sokongan kepada skuad Harimau Malaya menghadapi sebarang kejohanan."Saya akan sentiasa mengizinkan dan beri sokongan sepenuhnya, tetapi kalau tiada dalam jadual FIFA, bagi pandangan saya sebagai orang yang membayar gaji pemain, perkara itu tiada faedah dan membuang masa."Jadi kalau kalendar FIFA atau mana-mana pertandingan FIFA, memang bukan sahaja saya memberikan pemain malah sedia tawarkan pasukan kebangsaan apa sahaja teknologi dan fasiliti JDT yang mereka boleh pakai misalnya mereka akan berlatih di Padang Seri Gelam, psat latihan kami."Kenyataan Tunku Ismail itu sekali gus menepis tanggapan penyokong negara sebelum ini bahawa JDT enggan melepaskan pemainnya menyertai skuad kebangsaan kendalian Kim Pan Gon.Baginda berkata demikian selepas merasmikan projek penggantian rumput baharu Stadium Nasional Bukit Jalil yang turut dihadiri Menteri Belia dan Sukan, Hannah Yeoh.


PDRM atasi Kelantan United 2-0, lonjak ke tangga keenam

PETALING JAYA, 18 Mac - Pasukan PDRM FC berjaya melonjak tiga tangga ke kedudukan keenam Liga Super 2023, selepas menewaskan pasukan di kedudukan tercorot, Kelantan United 2-0 di Stadium Majlis Bandaraya Petaling Jaya (MBPJ), hari ini.Memulakan aksi dalam hujan lebat, skuad Sang Saka Biru (The Cops) tidak menunggu lama untuk membuka jaringan menerusi Dzulfahmi Abdul Hadi seawal minit ke-10.Pasukan tuan rumah kemudian menggandakan jaringan apabila Uche Agba menyempurnakan penalti pada minit ke-38.Terdahulu, pengadil perlawanan Suhaizi Shukri menghadiahkan sepakan penalti kepada PDRM, selepas penjaga gawang Kelantan United, Ahmad Asyraaf Omar mengasari Uche di dalam kotak penalti.

Menerusi kemenangan kedua itu selepas lima aksi setakat ini, PDRM berada di tangga keenam carta dengan tujuh mata, manakala Kelantan United yang gagal mencatatkan sebarang kemenangan, kekal di kedudukan tercorot dengan satu mata.Perlawanan tersebut merupakan aksi terakhir sebelum saingan Liga Super berehat hampir dua minggu sempena jendela FIFA bagi aksi pasukan kebangsaan.Dalam tempoh berkenaan, skuad Harimau Malaya akan beraksi dalam perlawanan persahabatan menentang Turkmenistan pada 23 Mac dan Hong Kong pada 28 Mac, kedua-duanya di Stadium Sultan Ibrahim, Johor. -BERNAMA


TMJ sedia lepaskan pemain jika sertai FIFA

KUALA LUMPUR, 18 Mac - Kelab bola sepak Johor Darul Ta'zim (JDT) sentiasa bersedia melepaskan pemainnya mewakili skuad negara sekiranya kejohanan yang disertai tersenarai dalam kalendar Persekutuan Bolasepak Antarabangsa (FIFA).Menurut Tunku Ismail Sultan Ibrahim, sekiranya syarat itu dipenuhi, baginda juga bersedia meminjamkan fasiliti serta kepakaran kelab berkenaan sebagai tanda sokongan kepada skuad Harimau Malaya bagi menghadapi sebarang kejohanan."Saya akan sentiasa mengizinkan dan beri sokongan sepenuhnya, tetapi kalau tiada dalam jadual FIFA, bagi pandangan saya sebagai orang yang membayar gaji pemain, benda itu tiada faedah dan membuang masa."Jadi kalau kalendar FIFA atau mana-mana pertandingan FIFA, memang bukan sahaja saya memberikan pemain malah sedia tawarkan pasukan kebangsaan apa sahaja teknologi dan fasiliti JDT yang mereka boleh pakai misalnya mereka akan berlatih di Padang Seri Gelam, Johor Bahru malam ini," katanya selepas Majlis Perasmian Projek Penggantian Rumput di Stadium Nasional Bukit Jalil, hari ini.Kenyataan Tunku Ismail itu sekali gus menepis tanggapan penyokong negara sebelum ini bahawa JDT enggan melepaskan pemainnya menyertai skuad kebangsaan kendalian Kim Pan Gon.Baginda turut memberi sokongan penuh kepada skuad Harimau Malaya.Skuad Harimau Malaya ketika ini sedang menjalani latihan pusat untuk menghadapi dua aksi persahabatan antarabangsa menentang Turkmenistan dan Hong Kong pada 23 dan 28 Mac ini di Stadium Sultan Ibrahim (SSI).Seramai 11 pemain JDT menyertai kem latihan pusat kali ini yang berlangsung dalam kalendar FIFA.

(Pemilik Kelab Bolasepak Johor Darul Ta'zim (JDT), Tunku Ismail Sultan Ibrahim/FOTO Johor Southern Tigers)


Zaidatul dapat tonik terbaik menjelang Sukan SEA Kemboja

KUALA LUMPUR, 18 Mac - Pelari pecut wanita negara, Zaidatul Husniah Zulkifli memperoleh ‘tonik’ terbaik menjelang Sukan SEA 2023 di Kemboja apabila meraih pingat emas acara 100 meter (m) pada Kejohanan Kuala Lumpur Allcomers di Stadium Mini Majlis Sukan Negara (MSN), Bukit Jalil hari ini. Atlet berusia 30 tahun itu yang mewakili Kesatuan Olahraga Malaysia (KOM), mencatat masa 11.74 saat (s) meninggalkan pelari Sabah, Nur Aishah Rofina Aling (12.14s) dan S. Komalam (12.22s) dari Perak yang masing-masing meraih perak dan gangsa. Ketika ditemui pemberita, pelari kelahiran Kedah itu berkata kejohanan tersebut merupakan antara aksi pemanas badan sebelum membawa cabaran negara pada temasya sukan dwitahunan itu, selain persediaan bagi menghadapi Terbuka Filipina bermula Selasa ini. “Saya jadikan kejohanan ini sebagai medan untuk dapatkan ‘feel’ sebelum berlari di Terbuka Filipina.“Kalau ikutkan, keputusan menyertai Kuala Lumpur Allcomers ini dibuat pada saat akhir atas permintaan jurulatih untuk saya buat catatan masa terbaik sebagai persiapan sebelum ke Filipina,” katanya.Zaidatul Husniah berkata beliau dijadual menyertai Terbuka Filipina dari 21 hingga 26 Mac ini sebelum beraksi di Sukan SEA Kemboja, namun keputusan acara yang bakal disertai masih dalam perbincangan bersama jurulatih. Kali terakhir Malaysia memenangi pingat acara 100m wanita pada temasya Sukan SEA adalah pada edisi 2017 di Kuala Lumpur menerusi Zaidatul Husniah yang meraih perak dengan catatan 11.74s.Sementara itu, kategori 100m lelaki menyaksikan atlet Selangor mendominasi pungutan pingat dengan Adam Hakim meraih emas selepas merekod masa terpantas 10.68s.Tempat kedua milik Nabil Alwani yang mencatat masa 10.79s manakala gangsa diraih Thaqif Hisham (10.81s). - BERNAMA

(Pelari negara Zaidatul Husniah Zulkifli (tengah) dan Siti Fatima Mohamad (kiri) ketika beraksi dalam acara 200 Meter akhir kategori wanita yang menyaksikan pelari negara tersasar dalam meraih sebarang pingat pada Sukan SEA ke-31di My Dinh National Stadium, Hanoi, 2021/FOTO BERNAMA)


Rumput jenis 'Zeon Zoysia' dijangka siap Oktober depan

KUALA LUMPUR, 18 Mac - Kualiti padang stadium seluruh negara harus dipertingkatkan demi mutu Liga Bolasepak Malaysia agar tidak terus ketinggalan dengan negara lain khususnya di Asia Tenggara, titah Pemilik Kelab Bolasepak Johor Darul Ta'zim (JDT), Tunku Ismail Sultan Ibrahim.Tunku Ismail yang juga Tunku Mahkota Johor (TMJ) turut mempersoalkan dengan sesetengah pemilik kelab bola sepak di negara ini yang masih tidak mementingkan kualiti padang di stadium.Beliau berkata, setiap pasukan seharusnya tidak berdepan kekangan termasuk dari segi kewangan dan kos penyelenggaraan padang baharu.Baginda memberi contoh rumput jenis 'Zeon Zoysia' yang lebih berkualiti serta tidak menelan kos perbelanjaan tinggi."Saya pun tidak faham dan tertanya-tanya (jika ada kelab menolak tawaran KBS). Tetapi sekarang masanya untuk berubah dan saya harap tawaran KBS ini secara tidak langsung akan beri peningkatan kepada pasukan dan ia juga akan beri kesan kepada pasukan kebangsaan."Mungkin (pengurusan) tidak tahu apa-apa tentang bola atau tidak ada minat. Negara maju akan beri keutamaan kepada padang dulu kerana padang adalah cermin kepada pengurusan."(Kos) selenggara bukan alasan kerana bajet (pasukan) paling kurang RM8 juta manakala kos selenggara tidak lebih RM300,000 setahun."Mana logik jika tidak boleh jaga padang sedangkan ada juga pasukan yang dapat bajet lebih RM20 juta daripada kerajaan negeri," katanya pada sidang media selepas Majlis Perasmian Projek Penggantian Rumput di Stadium Nasional Bukit Jalil, hari ini.

(Tunku Mahkota Johor Tunku Ismail Sultan Ibrahim (tengah) berkenan mendengar penerangan berkenaan rumput baharu yang akan digunakan di Stadium Nasional pada Majlis Perasmian Projek Penggantian Rumput Stadium Nasional di Bukit Jalil, hari ini/FOTO Johor Southern Tigers)

Proses penukaran rumput stadium berkenaan daripada jenis ‘Cow grass’ kepada Zeon Zoysia dijangka siap sepenuhnya pada Oktober tahun ini.Sebelum ini media melaporkan, Menteri Belia dan Sukan, Hannah Yeoh menawarkan kepada semua 14 pasukan Liga Malaysia (Liga M) untuk menampung kos penukaran rumput daripada jenis Cow Grass kepada Zeon Zoysia.Bagaimanapun sebelum melaksanakan inisiatif itu, KBS kini sedang menunggu maklum balas setiap pasukan yang mana inisiatif itu dapat membantu meningkatkan kualiti padang sekali gus mutu permainan setiap pasukan.


Sukan media MSN-SAM beri peluang media jadi ‘atlet’

(Menteri Belia dan Sukan Hannah Yeoh bersama pengamal media daripada pelbagai agensi/FOTO FB SAM)

KUALA LUMPUR, 18 Mac - Sesuai dengan peranan melaporkan berita sukan tanah air, pengamal media hari ini diberi berpeluang merasai pengalaman sebagai atlet melalui penganjuran Program Karnival Sukan Media Majlis Sukan Negara (MSN)-Persatuan Penulis-Penulis Sukan (SAM) 2023.Pengamal media daripada pelbagai agensi itu diberi peluang menyertai empat sukan yang dipertandingkan iaitu tarik tali, bola tampar duduk, bola jaring shoot-out dan bola sepak liga penalti. Menteri Belia dan Sukan Hannah Yeoh berkata beliau optimis program berkenaan mampu mengeratkan hubungan antara badan pentadbir sukan dan pengamal media sukan tanah air. “Saya harap kerjasama erat antara KBS, MSN dan pengamal media mampu diteruskan, pada minggu lepas kita (KBS) baru sahaja selesai mengadakan dialog bersama editor untuk memastikan pembabitan antara satu sama lain sentiasa berada dalam keadaan baik. “Pastinya penglibatan seperti ini mampu elakkan salah faham dan pelbagai isu seperti media tidak menerima maklumat,” katanya kepada pemberita di sini hari ini. Terdahulu, Hannah meluangkan masa menyantuni kira-kira 90 pengamal media sukan yang menyertai program diadakan di MSN, Bukit Jalil itu. - BERNAMA

(Menteri Belia dan Sukan Hannah Yeoh/FOTO FB SAM)


SUKMA 2024: Sarawak bina velodrom sebagai persediaan tuan rumah

KUCHING, 18 Mac-Sarawak akan membina sebuah velodrom di Kuching dalam persediaan menjadi tuan rumah bagi Sukan Malaysia-Sukma 2024.Premier Sarawak Tan Sri Abang Johari Tun Openg berkata, pembinaannya akan dilaksana secepat mungkin selain menaiktaraf fasiliti sukan lain di sana.Pada masa sama katanya, kerajaan negeri mahu agar temasya sukan tersebut dirasai di seluruh negeri Sarawak dan tidak hanya tertumpu di kawasan Kuching sahaja.Antara kawasan yang berada di dalam perancangan termasuk Sri Aman, Sibu dan Miri.Menteri Belia dan Sukan Hannah Yeoh mengumumkan Sarawak selaku tuan rumah Sukma 2024, selepas mempengerusikan Mesyuarat Jawatankuasa Tertinggi Sukma. Sarawak bakal menjadi tuan rumah buat kali ketiga selepas edisi 1990 dan 2016.


Liga Perdana Inggeris : Newcastle cerahkan peluang ke Liga Juara musim depan

NOTTINGHAM, 18 Mac-Penyerang Newcastle, Alexander Isak percaya kelab berkenaan akan berjaya merebut tempat ke Liga Juara musim depan selepas kemenangan ke atas Nottingham Forest 2-1 semalam.Dua gol jaringan Alexander Isak meletakkan Newcastle satu mata dibelakang Tottenham Hotspurs dengan baki satu perlawanan."Kami percaya dan kami mempunyai kesempatan baik untuk mara", kata Isak.Pada perlawanan yang berlangsung semalam, Newcastle dikejutkan dengan gol tuan rumah menerusi Emmanuel Dennis pada minit ke-26.Tersentak dengan gol itu, Newcastle memperkemaskan permainan dan melancarkan asakan terhadap kubu Nottingham Forrest.Asakan bertubi-tubi Newcastle akhirnya membuahkan hasil selepas percubaan akrobatik Alexander Isak gagal ditampan penjaga gol Nottingham Forest pada minit-minit akhir separuh masa pertama.Memasuki separuh masa kedua, Newcastle menggandakan asakan bagi mencari gol sebanyak mungkin.Hasilnya,Mgpies berjaya mendapatkan gol kedua hasil penalti Alexander Isak pada minit akhir permainan.Sementara itu, kekalahan kepada Newcastle meletakkan Nottingham Forrest dua mata diatas zon penyingkiran."Malang sekali tewas di saat-saat akhir permainan. Kami harus menyalahkan diri sendiri atas kekalahan ini", kata Steve Cooper, pengurus pasukan.-AFP

(Pemain Newcastle meraikan kejayaan menewaskan Nottingham Forrest/AFP)


All England: Lee Zii Jia mara ke separuh akhir

BIRMINGHAM, 18 Mac- Pemain perseorangan profesional negara, Lee Zii Jia mara ke separuh akhir terbuka All England selepas menewaskan wakil Jepun, Kodai Naraoka semalam.Lee Zii Jia yang menduduki kedudukan keempat dunia bergelut sebelum menang dengan keputusan 21-9, 10-21, 21-13.Terbuka All England tahun ini menyaksikan kejutan besar dengan beberapa pemain ternama tumpas pada pusingan awal.Lee Zii Jia yang ditemui pemberita berkata, dia masih lagi dalam proses menyesuaikan diri dan mencari kembali momentum persembahannya."Secara keseluruhannya, prestasi hari ini belum lagi mencapai 100 peratus. Tapi saya masih lagi berusaha mencapai prestasi terbaik", kata Zii Jia.Pada peringkat separuh akhir nanti, Lee Zii Jia bakal bertemu wakil China, Shi Yu Qi yang berjaya menewaskan rakan senegara Weng Hong Yang, dalam aksi dua set 21-9 21-16.Wakil Denmark, Anders Antonsen melakar kejutan apabila berjaya menewaskan pemain nombor tiga dunia, Anthony Ginting 21-14 9-21 21-17.Antonsen bakal bertemu Li Shi Feng yang menewaskan seorang lagi wakil negara, Ng Tze Yong 21-11 21-11.Sementara itu, dalam perseorangan wanita, slot separuh akhir diisi oleh empat pemain terbaik dunia.Juara bertahan, Akane Yamaguchi menewaskan wakil China, Zhyi Wang 21-19 21-12.Menanti Yamaguchi di separuh akhir ialah seorang lagi wakil China, Yufei Chen yang menewaskan Gregoria Mariska 24-22 23-21.Pemain Korea Selatan, An-Se Young mara ke separuh akhir selepas menang percuma ke atas Carolina Marin yang mengalami kecederaan.An-Se Young bakal bertemu Tai Tzu Ying pada separuh akhir yang bakal berlangsung hari ini.Tai Tzu Ying mara ke separuh akhir setelah menewaskan He Bing Jiao 21-12 21-11._AFP

(Pemain perseorangan  negara, Lee Zii Jia/FOTO AFP)


KDA FC tewaskan Kuching City FC 3-0

ALOR SETAR, 18 Mac- Kedah Darul Aman FC (KDA FC) meneruskan rentak kemenangan selepas menewaskan Kuching City FC 3-0.Babak pertama menyaksikan tuan rumah banyak mengasak ke kubu pelawat.Serangan yang dilakukan KDA FC akhirnya membuahkan gol pertama menerusi jaringan Mohd Akmal Md Zahir pada minit ke-27.Bersambung babak kedua, KDA FC tidak menunggu lama untuk mencari gol kedua, apabila Mohd Akmal sekali lagi mencipta nama melalui jaringan kedua pada minit yang ke-49.Manuel Hidalgo menceriakan lebih 8,000 penyokong apabila meledak jaringan ketiga pada minit yang ke-57.Pada minit ke-85, KDA FC terpaksa bermain dengan 10 orang apabila Wan Amirul Afiq di layangkan kad merah oleh pengadil, Zamzaidi Katimin.Empat minit tambahan diberikan, namun tiada sebarang gol dihasilkan.

Pemain Kedah Lee Andrew Tuck cuba melepasi asakan dua pemain Sarawak Zahrul Nizwan Joe Kifli (kiri) dan Yuki Tanigawa (kanan) pada Perlawanan Liga Super, Kedah Darul Aman FC bertemu Kuching City FC di Stadium Darul Aman malam tadi / FOTO BERNAMA

KDA FC kini berada di tangga ketiga liga selepas mengumpul 12 mata hasil empat kemenangan dan sekali tewas.Kuching City FC pula berada di tangga ke-12 liga dengan tiga mata selepas sekadar menang sekali dan empat kekalahan.


Badminton: Tze Yong kandas pada suku akhir All England

(Tze Yong gagal meneruskan kemaraan selepas kalah pada suku akhir Seluruh England/ FB BAM)

KUALA LUMPUR, 18 Mac - Perjalanan pemain perseorangan lelaki negara, Ng Tze Yong berakhir pada peringkat suku akhir kejohanan badminton All England awal pagi tadi.Pemain ranking dunia ke-28 itu tewas 11-21, 11-21 kepada pemain China, Li Shi Feng selepas pertarungan selama 41 minit di Utilita Arena, Birmingham.Keputusan itu menyaksikan Tze Yong masih gagal mendapatkan formula untuk mengatasi pemain China itu, apabila telah tewas dalam kesemua empat pertemuan antara mereka sejak 2017.Shi Feng, pemain di tangga ke-14 dunia, seterusnya akan bertemu Anders Antonsen dari Denmark, yang menyingkirkan Anthony Sinisuka Ginting dari Indonesia 21-14, 19-21, 21-17.Tze Yong sebelum ini mencipta kejutan besar apabila menewaskan juara bertahan dan pemain nombor satu dunia, Viktor Axelsen dari Denmark untuk mara ke pusingan suku akhir.Kini, pemain profesional Lee Zii Jia, yang menewaskan pemain meningkat naik Jepun Kodai Naraoka 21-9, 10-21, 21-13 malam tadi, menjadi wakil tunggal Malaysia pada kejohanan berprestij itu.Zii Jia yang berada pada kedudukan nombor empat dunia akan berdepan Shi Yu Qi (ranking ke-13) dari China, yang mudah mengalahkan rakan sepasukan Weng Hong Yang 21-9, 21-16.

(Lee Zii Jia menewaskan pemain Jepun, Kodai Naraoka malam tadi FB BAM)


Sabah FC benam Penang FC 5-2

KOTA KINABALU, 18 Mac- Sabah FC meneruskan rekod tanpa kalah di laman sendiri apabila membelasah Penang FC 5-2 pada aksi Liga Super di Stadium Likas, malam tadi.Penolong Ketua jurulatih Sabah FC, Rastislav Bozik berkata, kesungguhan pemain perlu dipuji walaupun Penang FC memberi saingan yang tinggi namun pemain yang diturunkan mengalas tanggungjawab dengan baik. "Jadi separuh masa pertama kami tidak gembira, kadang-kadang permainan memang seperti ini. Awalnya perlawanan ini tidak menyebelahi kami, bagaimanapun, akhirnya kami boleh bermain dengan baik," kata Penolong Ketua jurulatih Sabah FC, Rastislav Bozik."Sabah seperti yang kita lihat mereka akan mencapai prestasi dan mereka berhak untuk menang. Tetapi saya rasa garisan markah sedikit berbeza. Saya rasa sudah tiba masanya untuk cuba mencapai apa yang kita fikirkan sebelum perlawanan bermula," kata Ketua Jurulatih Penang FC, Ong Eng Hua.Mereka berkata demikian kepada media selepas perlawanan Liga Super di antara Sabah FC dan Penang FC di stadium Likas, di sini. Ketua Pasukan Sabah FC, Park Tae Su membuka jaringan pertama Sabah FC pada minit ke-3 menerusi tandukan dari sepakan sudut Jailton Da Silva.Penang FC menyamakan kedudukan pada minit ke-8 menerusi Hassan Saad yang berjaya mengelirukan penjaga gol Sabah FC Khairul Fahmi Che Mat. Sebelum tamat separuh masa pertama, Sabah FC kembali mendahului jaringan 2-1 menerusi Darren Lok yang menyempurnakan tendangan penalti.Pada separuh masa kedua, Sabah FC kembali mengatur pemainan dengan baik sehingga menghasilkan jaringan ketiga menerusi Daniel Ting selepas menerima hantaran cantik daripada Jailton Da Silva pada minit ke-55.

Park Taesu menjaringkan gol keduanya pada minit ke-59 selepas menyudahkan hantaran cantik daripada Saddil Ramdani.Adriano Narcizo menjaringkan gol kedua Penang FC menerusi tendangan penalti selepas dia dijatuhkan oleh Mohd Amri Yahya pada minit ke-91. Sabah FC sekali lagi memperolehi sepakan penalti selepas Mohd Rizal Ghazali dijatuhkan pada minit ke-102 dan beliau menyempurnakan tendangan penalti untuk jaringan kelima Sabah FC.Sabah kekal ditangga kedua Liga Super dengan 13 mata.Perlawanan Sabah FC seterusnya pada 31 Mac ini menentang Johor Darul Ta’zim di Stadium Sultan Ibrahim.


JDT lebur rekod tanpa kalah Selangor bawah Cheng Hoe

KUALA LUMPUR, 18 Mac - Rekod kebal Selangor FC dalam saingan Liga Super di bawah kendalian Tan Cheng Hoe, berjaya dileburkan oleh juara bertahan Johor Darul Ta’zim (JDT) dengan kemenangan bergaya 4-0 di hadapan 14,400 penyokong pada malam tadi.Walaupun aksi di Stadium Majlis Bandaraya Petaling Jaya (MBPJ) itu bermula perlahan apabila kedua-dua pasukan gagal memecahkan kebuntuan pada babak pertama, skuad Harimau Selatan mula mengaum menerusi jaringan pemain import dari Sepanyol, Juan Muniz pada minit ke-55.Anak buah Solari Esteban terus mengganas apabila melebarkan jurang jaringan menerusi pemain import dari, Brazil Diogo Luis Santos dan pemain import dari Argentina, Fernando Forestieri kedua-duanya melalui rembatan dari dalam kotak penalti masing-masing pada minit ke-66 dan ke-77.JDT terus mengasak kubu lawan dan berhasil mendapatkan jaringan keempat apabila Fernando meledak jaringan peribadi kedua pada minit ke-82 untuk terus mengekalkan pasukannya di persada Liga Super dengan 15 mata penuh, setakat ini.Ini merupakan kekalahan pertama skuad Gergasi Merah dalam Liga Super sejak Cheng Hoe mula membimbing pasukan itu bermula September lepas, apabila meraih masing-masing tiga kemenangan dan satu seri pada musim lepas dan musim ini.Sementara itu, ketiadaan Ketua Jurulatih Datuk Ong Kim Swee akibat digantung selepas menerima kad merah dalam perlawanan sebelumnya, tidak menjejaskan rentak Sabah FC membenam Penang FC 5-2 pada aksi yang dramatik di Stadium Likas, Kota Kinabalu.Pengadil perlawanan, Zulkarnain Zakaria menjadi tumpuan apabila memberikan empat sepakan penalti dalam perlawanan malam tadi.Sabah yang turun di bawah kendalian penolong ketua jurulatih Rastislav Bozik, membuka jaringan seawal minit ketiga setelah ketua pasukan Park Tae-su menanduk masuk bola hasil sepakan sudut, namun Penang pantas menyamakan kedudukan menerusi jaringan penyerang import Lubnan Hassan Saad, lima minit kemudian.Babak akhir separuh masa pertama panas apabila Zulkarnain memberikan sepakan penalti kepada Sabah selepas penyerang kebangsaan, Darren Lok dikasari penjaga gol Penang, Khatul Anuar Md Jalil. Darren tenang menyudahkan sepakan penalti itu pada minit ke-45.Bersambung separuh masa kedua, pertahanan kiri kebangsaan Daniel Ting menghadiahkan jaringan ketiga skuad Sang Badak apabila menyudahkan permainan cantik hantaran pendek antara pemain Sabah pada minit ke-55, manakala Tae-su yang mesra dengan panggilan “Karim” menyudahkan hantaran lintang dengan rembatan cantik lima minit kemudian.Minit-minit akhir perlawanan menyaksikan Zulkarnain sekali lagi memberikan sepakan penalti, kali ini kepada Penang selepas Adriano Narcizo dikasari Mohd Amri Yahyah yang disudahkan sendiri pemain itu selepas pada masa tambahan (90+1).Kehangatan babak akhir perlawanan tidak terhenti setakat itu, apabila Zulkarnain memberi satu lagi sepakan penalti kepada Sabah kerana Irfan Fazail dikasari Zaw Min Tun, namun sepakan penalti Gabriel Peres terkena palang pada masa tambahan (90+11).Zulkarnain kemudian memberikan sepakan penalti keempat malam ini, sekali lagi kepada Sabah setelah Rizal Ghazali dijatuhkan Rafael Vitor dalam kotak penalti, dan Rizal tenang menyudahkan sepakan penalti itu pada masa tambahan (90+12).

Di Stadium Stadium Sultan Muhammad ke-IV, Kota Bharu, Kelantan FC berjaya bangkit dari ketinggalan dua gol untuk mengikat Kuala Lumpur (KL) City FC 2-2.Skuad “The City Boys” bermula garang apabila meledak jaringan menerusi Tchetche Kipre pada minit ke-11 dan Declan Lambert pada minit ke-34, namun Kelantan berjaya mencuri satu mata selepas D. Kenny Pallraj tertanduk masuk bola ke gawang sendiri pada minit ke-41, diikuti jaringan Mohamad Fazrul Amir Md Zaman pada masa kecederaan babak pertama.Kedah Darul Aman (KDA) pula berjaya menewaskan Kuching City FC 3-0 di Stadium Darul Aman, Alor Setar.Pemain pertahanan Mohd Akmal Md Zahir muncul wira skuad Sang Kenari, apabila berjaya meledak dua jaringan pada minit ke-28 dan ke-49, dengan Manuel Hidalgo menambah lagi jaringan pada minit ke-57. - BERNAMA


Liga Super: Kelantan 2-2 KL City

KOTA BHARU, 18 Mac - Kelantan FC gagal memanfaat peluang beraksi dilaman sendiri setelah diikat KL City FC 2-2 pada saingan Liga Super 2023 di Stadium Sultan Muhammad ke-4, Kota Bharu malam tadi.Beraksi dihadapan hampir 7,000 penyokong sendiri, The Red Warriors (TRW) mula mengasak kubu pelawat pada minit pertama menerusi Miguel Cifuentes namum berjaya ditepis  penjaga gawang KL City FC, Azri Abdul Ghani.KL City hampir di depan apabila tendangan volley cantik penyerang import Tchetce Kipre pada minit ke-10, bagaimanapun tersasar ke sebelah kanan gawang lawan.Seminit selepas itu, TRW dihukum akibat dari kelekaan barisan pertahanan menerusi tendangan derasTchetche Kipre yang menerjah gawang TRW menewaskan penjaga gol tuan rumah Nik Mohd Amin Ahmad.Skuad Warga Kota terus mengukuhkan kedudukan menerusi rembatan kecang Declan Lambert dari dalam kotak penalti setelah berjaya membelah pertahanan tuan rumah pada minit 34 untuk kedudukan 2-0.Kesilapan pertahanan KL City FC, Kenny Pallaraj yang menanduk masuk gol sendiri pada minit ke-41 memberi sedikit nafas kepada TRW untuk kembali bangkit.

TRW tidak menunggu lama untuk menyamakan kedudukan apabila Mohamad Fazrul Amir Md Zaman bijak menyambar bola hantaran lintang Mohamad Ikhwan Yazek dan merembat kencang menewaskan penjaga gol pelawat pada masa kecederaan separuh masa pertama.Bersambung babak kedua, kedua-dua pasukan saling mengasak bagi memburu gol kemenangan namun dihampakan oleh ketumpulan barisan hadapan kedua-dua pasukan.Keputusan 2-2 itu kekal hingga tamat perlawanan menyaksikan Kelantan FC dan KL City FC sekadar berkongsi 1 mata.


All England: Prestasi Tze Yong mampu bakar semangat pemain muda

(Pemain perseorangan lelaki negara, Ng Tze Yong/FOTO BERNAMA)

KUALA LUMPUR, 17 Mac - Kejayaan pemain perseorangan lelaki negara, Ng Tze Yong menewaskan juara bertahan All England, Victor Axelson mampu jadi pembakar semangat kem badminton negara yang bakal berentap di Kemboja, menjelang Mei ini.Timbalan Ketua Kontinjen Malaysia, Sharon Wee berkata, pencapaian tersebut akan menyemarakkan lagi keyakinan para pemain muda negara."Saya harap kontinjen badminton Sukan SEA akan mengikut jejak langkah Tze Yong, tidak takut serta gentar berdepan pemain ranking tinggi."Atlet perlu percaya kepada proses latihan serta diri mereka kerana apa jua boleh berlaku dalam sukan asalkan beri 150 peratus di gelanggang," katanya sempena lawatan ke sesi latihan skuad badminton di Akademi Badminton Malaysia (ABM), Bukit Kiara, hari ini.Sementara itu, bagi Pengarah Kejurulatihan Perseorangan ABM, Wong Choong Hann pihaknya enggan terlalu cepat berpuas hati kerana perjalanannya masih lagi jauh."Tidak mahu terlalu gembira kerana kami percaya masih banyak yang perlu ditempuhi. Perlu kekal fokus, merendah diri dan terus belajar kerana Tze Yong memang ada potensi namun dalam masa sama masih banyak perlu diperbaiki. "Jadi perlu terus berusaha," katanya.Terdahulu, Tze Yong yang membuat penampilan pertama di kejohanan berprestij itu mencipta sensasi apabila menyingkirkan Axelsen yang juga juara bertahan di pusingan kedua menerusi kemenangan 21-15, 9-21, 23-21 di Arena Utilita Birmingham malam Khamis.Turut layak ke suku akhir, seorang lagi pemain perseorangan, Lee Zii Jia.

(Pemain perseorangan lelaki negara, Ng Tze Yong /FOTO BERNAMA)


Liga Europa: Manchester United lolos ke suku akhir

SEVILLE, 17 Mac-Manchester United menempah slot ke suku akhir selepas jaringan tunggal penyerang, Marcus Rashford memberi kemenangan 1-0 United ke atas Real Betis pada perlawanan yang berlangsung di Stadium Benito Villamarin.Skuad kendalian Eric Ten Hag itu mara dengan agregat 5-1 termasuk kemenangan di Old Trafford minggu lalu.Pada perlawanan semalam, gawang United diasak hebat seawal minit pertama dengan peluang terbaik Real Betis hadir menerusi percubaan Joaquin yang terkena tiang gol.Tuan rumah sekali lagi hadir dengan ancaman menerusi pemain sayap, Juanmi namun ketumpulan penyudah menggagalkan usaha memburu jaringan. 'The Red Devils' berpeluang melebarkan defesit jaringan menerusi Facundo Pellistri, namun percubaannya turut terkena tiang gol.Pada babak kedua perlawanan, United tampil dengan aksi lebih bertenaga merancang gerakan menerusi penyerangnya Marcus Rashford.Strategi itu nyata berhasil, selepas rembatan kencang pemain itu dari luar kotak penalti menewaskan penjaga gol Real Betis, Rui Silva.Gol tersebut merupakan gol keenam Rashford dalam Liga Europa dan ke-27 membabitkan semua aksi musim ini menerusi 43 penampilan.Sementara itu pengendali Manchester United, Erik ten Hag berkata, United beraksi dengan lebih selesa selepas Rashford menjaringkan gol.Beliau turut memuji anak buahnya yang kekal tenang menyerap asakan tuan rumah hingga tamat perlawanan. " Permulaan permainan agak sukar kerana mereka (Real Betis) cuba mencari gol awal. Pasukan kami beraksi lebih baik pada separuh masa kedua dan berjaya menjaringkan gol", katanya pada sidang media selepas tamat perlawanan.-AFP

(Aksi perlawanan antara Real Betis menentang Manchester United/FOTO AFP)


1.5 juta penyokong Argentina mohon beli tiket perlawanan persahabatan

(Lionel Messi menjulang trofi Piala Dunia semasa Piala Dunia Qatar 2022 selepas perlawanan akhir antara Argentina dan Perancis di Stadium Lusai/ AFP)

BUENOS AIRES, 17 Mac- Lebih daripada 1.5 juta penyokong Argentina memohon bagi mendapatkan 63,000 tiket bagi penampilan pertama pasukan itu selepas Piala Dunia Qatar ketika mereka akan beraksi dalam perlawanan persahabatan menentang Panama.Tiket bagi perlawanan di Buenos Aires pada Jumaat depan habis dijual dalam tempoh dua jam menurut laman sesawang Deportick ketika media berkata tiket dalam talian dipohon lebih 1.5 juta orang.Stadium Monumental memiliki kapasiti 83,000, tetapi Persatuan Bolasepak Argentina (AFA) berkata 20,000 tempat duduk dikhaskan secara percuma.Tiket berharga kira-kira $245 (RM1,100) tidak menghalang peminat cuba mendapatkannya di negara yang gaji purata tidak sampai separuh daripada itu menurut laman sesawang rasmi.Presiden AFA, Claudio Tapia berkata sebanyak 131,537 permohonan diterima menerusi akreditasi media di stadium yang hanya boleh memuatkan 344 wartawan."Kami memang mahu memberi kemudahan untuk semua orang, tapi kami perlu dua... stadium, hanya untuk wartawan. Kegilaan untuk Argentina amat besar," kata Tapia.Selepas aksi menentang Panama, skuad diketuai Messi akan berdepan Curacao dalam aksi persahabatan lima hari kemudian. - AFP

(Penyokong Argentina ketika meraikan kemenangan pasukan mereka pada Piala Dunia Qatar 2022 di Obelisk, Buenos Aires /AFP)


Shah Firdaus raih perak keirin di Kaherah

KUALA LUMPUR, 17 Mac- Jaguh berbasikal trek negara Muhammad Shah Firdaus Sahrom merangkul pingat perak acara keirin lelaki di Kejohanan Piala Negara-Negara Kesatuan Berbasikal Antarabangsa (UCI) di Kaherah, Mesir semalam (Khamis).Menerusi laman sesawang kejohanan, https://www.uci.org/, pemenang pingat gangsa Sukan Komanwel Birmingham 2022 itu menamatkan saingan di tempat kedua dengan perbezaan masa +0.057 saat (s) di belakang wakil Jepun Shinji Nakano dalam aksi final berlangsung di Velodrom Antarabangsa Kaherah.Nakano yang mencatat masa 10.613s meraih emas manakala pingat gangsa dibawa pulang rakan senegaranya Kaiya Ota yang mencatat masa 10.686 saat.Kejohanan yang bermula pada Rabu itu berakhir hari ini dan akan beralih ke Milton, Kanada pada 20 hingga 23 April ini.- BERNAMA


Liga Super: NSFC raih kemenangan pertama

PAROI, 17 MAC-Negeri Sembilan FC (NSFC) berjaya meraih kemenangan pertama di laman sendiri apabila menewaskan Terengganu FC (TFC) 2-1.Pada perlawanan di Stadium Tuanku Abdul Rahman, Paroi itu, kedua-dua pasukan mempamerkan aksi seimbang dengan beberapa peluang menarik gagal disudahkan pada awal permainan.Gol yang ditunggu-tunggu NSFC hadir pada minit ke-28 menerusi penyerang import Levy Clement Madinda bagi membolehkan tuan rumah mendahului TFC 1-0.Kedudukan tersebut tidak kekal lama apabila TFC berjaya menyamakan kedudukan sebelum rehat menerusi pemain import, Adisak Kraison hasil kelam-kabut di kotak penalti NSFC.Bersambung babak kedua, perlawanan semakin sengit dengan kedua-dua pasukan membuat asakan, namun nasib lebih menyebelahi skuad bimbingan K.Devan apabila Anselmo Arruda Da Silva menjaringkan gol kedua pada minit ke-67 hasil hantaran kemas Tommy Mawat Bada dan kedudukan kekal sehingga ke wisel penamat.Jurulatih NSFC, K.Devan nyata gembira dengan persembahan yang ditunjukkan anak-anak buahnya.Menurutnya, sikap tidak putus asa dan sentiasa positif menjadi kunci kejayaan NSFC."Selepas babak kedua perlawanan, serangan pasukan bertambah baik. Begitu juga semasa bertahan dan menyerang.Saya katakan pada pemain kita berpeluang menjaringkan gol", ujar Devan ditemui selepas tamat permainan.Sementara itu, Jurulatih Terengganu FC, Tomislav Steinbruckner berkata skuad kendaliannya bermain dengan baik, namun nasib tidak menyebelahi pasukan berkenaan."Kami bermain baik hari ini.Mencipta banyak peluang melalui penyerang pasukan pada separuh masa pertama. Namun, nasib tak menyebelahi pasukan", kata Steinbruckner.Negeri Sembilan kini mengutip lima mata selepas empat perlawanan manakala Terengganu kekal dengan empat mata selepas lima perlawanan.


Zii Jia tempah slot suku akhir All England

(FOTO Badminton Association of Malaysia - BAM)

KUALA LUMPUR, 17 Mac - Jaguh perseorangan lelaki negara Lee Zii Jia berjaya melangkah ke peringkat suku akhir kejuaraan All England 2023 selepas menewaskan Kenta Nishimoto dari Jepun.Turun sebagai pilihan keempat kejohanan, Zii Jia tidak mempunyai masalah menundukkan pemain Jepun 21-15, 21-10 pada aksi pusingan kedua di Arena Utilita Birmingham. Perhitungan yang berlangsung selama 40 minit itu menyaksikan Zii Jia yang kini menghuni ranking keempat dunia menguasai gelanggang dan melangkah ke suku akhir buat kali pertama musim ini. Zii Jia memulakan musim 2023 tanpa layak ke suku akhir pada kesemua empat kejohanan disertainya apabila tersingkir di pusingan pertama Terbuka Malaysia dikuti pusingan kedua Terbuka India, Masters Indonesia dan terbaharu, Terbuka Jerman pada minggu lepas.Juara All England 2021 itu seterusnya dijadual bertemu pemain meningkat naik dari Jepun Kodai Naraoka yang juga pilihan ketujuh kejohanan pada aksi suku akhir yang dijangka bermula 6 petang ini waktu Malaysia. Mengikut rekod pertemuan sebelum ini, Kodai pernah menewaskan Zii Jia sekali pada Terbuka Malaysia Januari lepas.Semalam, pemain perseorangan lelaki negara, Ng Tze Yong turut menempah slot suku akhir apabila mencipta sensasi tersendiri apabila menyingkirkan penyandang juara, Viktor Axelsen. - BERNAMA


Tze Yong cipta kejutan besar

KUALA LUMPUR, 17 Mac- Pemain perseorangan lelaki negara, Ng Tze Yong mencipta sensasi tersendiri apabila menyingkirkan penyandang juara All England, Viktor Axelsen, pada saingan pusingan kedua di Birmingham, malam ini.

Pertembungan sulung dengan jaguh dunia dari Denmark di Utilita Arena itu, menyaksikan Tze Yong menampilkan semangat juang yang tinggi untuk mendahului perlawanan dengan keputusan 21-15.

Bagaimanapun, Axelsen, tidak gusar dengan kekalahan set pertama itu dan menggunakan pengalaman beliau untuk bangkit semula di set kedua dengan kemenangan 21-9, sekali gus mengheret perebutan slot suku akhir ke rubber set.

Pada set penentuan, Tze Yong, 22, mengekalkan rentak permainan dan kekal tenang di sebalik tekanan Alexsen yang cuba bangkit pada penghujung permainan, namun pemain negara itu mampu bertahan dengan kemenangan 23-21.

Tze Yong seterusnya dijadual bertemu pemain China, Li Shi Feng, dalam pusingan suku akhir pada Rabu. -BERNAMA


Zii Jia perlu manfaat peluang bertemu Nishimoto

KUALA LUMPUR, 16 Mac- Jaguh perseorangan lelaki negara, Lee Zii Jia wajar meraih kemenangan dalam aksi pusingan kedua All England malam ini di Birmingham.Ini kerana cabaran yang menanti beliau boleh dianggap sebagai 'lawan mudah' apabila dijadual menentang pemain bukan pilihan, Kenta Nishimoto dari Jepun.Berdasarkan rekod lima pertemuan terakhir menyaksikan kelebihan memihak kepada Zii Jia dengan empat kemenangan diraih dan hanya sekali tewas menentang Nishimoto.Zii Jia yang ketika ini menghuni ranking keempat dunia wajar memanfaatkan kelebihan dan pengalaman dimiliki untuk menempah slot ke suku akhir. Sebelum ini, Zii Jia berjaya melepasi halangan pertama kejohanan apabila melangkah ke pusingan kedua selepas menewaskan pemenang pingat emas Sukan SEA Hanoi 2021, Sit-thikom Tham-masin dari Thailand.Dalam aksi tersebut, Zii Jia menang dengan keputusan 21-12, 21-15.

Sementara itu, hasrat beregu campuran profesional negara, Goh Soon Huat-Shevon Lai Jemie untuk melangkah jauh tidak kesampaian apabila tewas aksi pusingan pertama All England, awal pagi tadi. Pasangan itu kecundang dengan keputusan 10-21, 14-21 menentang lawan dari Korea Selatan, Seo Seung Jae-Chae Yu Jung.Nasib sama turut menimpa pemain profesional lelaki negara Liew Daren, apabila gagal mara ke pusingan 16 terbaik selepas tewas menentang pemain Indonesia Chico Aura Dwi Wardayo, 9-21, 16-21.


Pemenang pingat terima insentif kerajaan negeri

SEREMBAN, 16 Mac- Seramai 155 atlet termasuk pengurus dan jurulatih pasukan Negeri Sembilan menerima insentif kemenangan daripada kerajaan negeri selepas berjaya memenangi pingat di Sukan Sea ke-31 dan Sukan Malaysia ke-20 (SUKMA) yang lalu.Menteri Besar, Datuk Seri Aminuddin Harun berkata insentif itu diberi bagi menggalakkan dan meningkatkan motivasi atlet untuk terus mengekalkan prestasi dan pencapaian yang baik pada masa akan datang."Hari ini kita telah sampaikan kepada mereka dan ada peningkatan di sukan SUKMA yang lepas dan kita juga berharap bahawa Sukan Sea kali ini juga ada peningkatan daripada wakil Negeri Sembilan untuk capai pingat lebih baik pada Sukan Sea yang akan diadakan pada bulan lima di Kemboja," kata Aminuddin ketika ditemui media di Majlis Penyampaian Insentif Kemenangan Sukan Sea 2021 dan Sukan Malaysia ke-20, Majlis Sukan Negara 2022 di Kompleks Belia dan Sukan Paroi, di sini.Atlet yang ditemui berasa gembira dan menjadikan insentif yang diterima sebagai pembakar semangat untuk terus menyumbang pingat dalam kejohanan yang akan datang."Untuk SUKMA seterusnya di Sarawak insya-Allah akan bagi lagi baiklah. Ini juga salah satu usaha untuk bagi semangat untuk saya mungkin SUKMA seterusnya boleh sasar pingat emas pula," kata atlet SUKMA, Nur Asyikin Roslan."Setiap kali kami ada pencapaian mereka sentiasa akan bagi insentif. Jadi setiap kali kita beraksi kita mahu mencatat pencapaian lebih baik," kata atlet Sukan Sea, Nurashimah Senin.

(Datuk Seri Aminuddin berkata pemenang pingat terima insentif kerajaan negeri)


All England: 2 beregu negara terkandas pada pusingan kedua

KUALA LUMPUR, 17 Mac- Hasrat beregu profesional lelaki negara, Ong Yew Sin-Teo Ee Yi untuk mara ke suku akhir kejuaraan All England 2023 tidak kesampaian selepas tewas di tangan juara bertahan, Muhammad Shohibul Fikri-Bagas Maulana dari Indonesia, pada malam Selasa.

Turun sebagai pilihan kelapan kejohanan, Yew Sin- Ee Yi terpaksa akur apabila tumpas straight set 18-21, 18-21 dalam aksi pusingan kedua itu yang berlangsung selama 44 minit di Arena Utilita Birmingham.

Muhammad Shohibul-Bagas, yang kini menghuni tangga ke-12 dunia, akan turun bertemu sama ada rakan senegara, Fajar Alfian-Muhammad Rian Ardianto atau beregu Taiwan, Lee Jhe Huei-Yang Po Hsuan dalam saingan suku akhir pada Jumaat.

Sementara itu, pasangan beregu campuran profesional negara, Tan Kian Meng-Lai Pei Jing turut mengalami nasib sama apabila ditundukkan pasangan ranking ke-16 dunia dan naib juara edisi 2021, Yuki Kaneko-Misaki Matsutomo dari Jepun, , 12-21, 21-11, 19-21.

(Beregu lelaki negara Ong Yew Sin dan Teo Ee Yi/BERNAMA)

Kekalahan itu adalah kali kedua berturut-turut pasangan campuran negara yang menduduki ranking keenam dunia, setelah tewas kepada beregu sama selepas Terbuka Perancis pada Oktober lepas.

Yuki-Misaki akan membuat perhitungan berdepan pilihan pertama, Zheng Si Wei-Huang Ya Qiong dari China, di suku akhir pada Jumaat  -BERNAMA


Sukma 2024: Sarawak dipilih sebagai tuan rumah

PUTRAJAYA, 16 Mac- Kementerian Belia dan Sukan (KBS) telah menetapkan temasya Sukan Malaysia (Sukma) 2024 edisi ke-21 akan dianjurkan di Sarawak.

Menterinya, Hannah Yeoh berkata, keputusan itu dimuktamadkan dalam mesyuarat Jawatankuasa Tertinggi Sukan Malaysia, hari ini.Beliau berkata jawatankuasa tersebut juga telah bersetuju menambah empat jenis sukan pada temasya tersebut."Sarawak selaku tuan rumah Sukma 2024 juga diberikan pilihan memasukkan beberapa sukan tambahan dan telah memutuskan untuk menyenaraikan empat jenis sukan iaitu tinju, muay thai, petanque dan sukan elektronik (e-sports).

(Menteri Belia dan Sukan, Hannah Yeoh)

"Bagi temasya Sukma 2024, tertakluk kepada jumlah minimum penyertaan enam negeri seperti terkandung dalam peraturan am Sukan Malaysia", katanya selepas Mesyuarat Jawatankuasa Tertinggi Sukma di Putrajaya.Dalam pada itu, Sarawak menyambut baik pengumuman KBS berhubung penganjuran Sukma 2024.Menurut Menteri Belia, Sukan dan Pembangunan Usahawan Sarawak, Datuk Seri Abd Karim Rahman Hamzah, pihaknya berhasrat menjadikan temasya itu sebagai penganjuran terbaik selepas dipilih sebagai tuan rumah edisi ke-21."Dari segi fasiliti, saya rasa Sarawak mempunyai kemudahan yang mencukupi di Kompleks Sukan di Kuching pun, saya rasa adalah kompleks sukan yang terbesar di Malaysia."Satu sahaja yang kita belum ada iaitu velodrom, kalau fasiliti lain seperti lapangan sasar, padang ragbi, trek dan sebagainya semua telah ada", katanya dalam sidang media di Putrajaya.


Sukan SEA: Sarah Adi serasikan diri dengan galah spesifikasi atlet lelaki

KUALA LUMPUR, 16 Mac - Juara lompat galah wanita Sukan SEA Nor Sarah Adi sedia menyesuaikan diri dengan penggunaan galah spesifikasi atlet lelaki pada temasya dwitahunan yang akan berlangsung di Phnom Penh, Kemboja, Mei ini.Atlet berusia 22 tahun itu optimis misi mempertahankan pingat emasnya dapat ditunaikan berbekalkan galah baharu, selepas berdepan insiden malang apabila galahnya 'hilang' sebelum turun beraksi pada acara final Sukan Malaysia 2022, September tahun lepas."Persiapan untuk Sukan SEA 2023 Phnom Penh di Kemboja, saya akan fokus berlatih menggunakan galah baharu yang lebih panjang serta kuat yang kebiasaannya digunakan atlet lelaki. "Galah berukuran 4.45 meter (m) itu memberikan momentum lebih tinggi dan akan disesuaikan dengan kelajuan, cara saya berlepas (take off) dan saya yakin dapat selesakan diri dengannya," katanya kepada pemberita sempena lawatan Timbalan Ketua Kontinjen ke Sukan SEA Sharon Wee, di sini semalam.

(Juara lompat galah wanita Sukan SEA Nor Sarah Adi/FOTO BERNAMA)

Menurut Nor Sarah, beliau belum berpeluang menguji keupayaan keseluruhan galah baharu itu dan hanya dapat berbuat demikian selepas pulang daripada menyertai Kejohanan Tertutup Antarabangsa Taiwan pada 22 hingga 23 Mac ini.Nor Sarah berkata ketika ini beliau masih mendapat nasihat serta tunjuk ajar daripada bekas ketua jurulatih olahraga, Manshahar Abdul Jalil yang telah tamat kontrak Februari lepas, sementara menunggu pengumuman rasmi mengenai Roslinda Samsu selaku jurulatih baharu."Bagi saya dapat berhubung dengan dia (Manshahar) tanpa sebarang gangguan itu sudah cukup memadai," katanya.Mei tahun lepas, Nor Sarah mencipta kejutan dengan merangkul pingat emas Sukan SEA di Hanoi, sekali gus menamatkan kemarau emas 11 tahun bagi Malaysia selepas mencatatkan lompatan terbaik peribadinya dengan ketinggian 4.00m, mengetepikan cabaran Chonticha Khabut dari Thailand yang melakukan lompatan 3.80 m dan Alyana Martinez dari Filipina (3.60 m).Tidak terhenti di situ sahaja, atlet berasal dari Pahang itu kemudian membantu kuartet 4x100 m wanita untuk meraih pingat gangsa bergandingan dengan S. Komalam Shally, Zaidatul Husniah Zulkifli dan Azreen Nabila Alias. - BERNAMA


Liga Juara: Benzema bantu Madrid ke suku akhir

MADRID, 16 Mac-Jaringan Karim Benzema sudah cukup buat 'Los Blancos' bagi menewaskan Liverpool 1-0 sekaligus mara ke suku akhir Liga juara pada pertembungan kedua pusingan 16 di stadium Bernabeu pagi tadi.Kemenangan 1-0 itu meletakkan Real Madrid menang dengan kiraan agregat 6-2.Kemenangan ke atas liverpool pada kempen liga Juara merupakan ketiga berturut-turut buat Real Madrid.Perlawanan menentang Liverpool adalah rumit. Namun, kami membuktikan kemahuan untuk menang dan kami berjaya melakukannya", kata Benzema kepada Movistar.Pada perlawanan semalam, pasukan Real Madrid dilihat lebih banyak mengancam pintu gol Liverpool pada separuh masa pertama melalui Vincius Junior dan Benzema namun kedua-dua penyerang gagal menemui jaringan.Bersambung separuh masa kedua, Real Madrid menggandakan asakan dan hasilnya, Benzema berjaya menjaringkan gol tunggal perlawanan pada minit ke-78 hasil tolakan mudah dalam pergelutan di kotak penalti.Liverpool yang kelihatan tidak bermaya seharusnya berterima kasih kepada penjaga gol pasukan, Alisson Backer yang banyak menyelamatkan gawang daripada ditembusi lawan.Sementara itu, pengendali Liverpool, Jurgen Klopp mengakui pasukan Real Madrid berhak mara ke suku akhir berdasarkan persembahan yang dipamerkan semasa perlawanan."Pasukan Real Madrid mendominasi keseluruhan permainan. Ali(Alisson) pula menyelamatkan dua percubaan berbahaya Real Madrid buat kami terus bersaing", kata Klopp kepada wartawan."Real Madrid sangat hebat hari ini.Mereka memang layak untuk berada di suku akhir liga Juara", tambah Klopp.-AFP

(Aksi Karim Benzema pada perlawanan menentang Liverpool/ FOTO AFP)


Liga Juara: Jaringan Osimhen pastikan kemaraan Napoli

NAPLES, 16 Mac-Jaringan Victor Osimhen membawa Napoli ke suku akhir kejohanan buat pertama kali dalam sejarah kelab itu selepas menang 3-0 ke atas Eintracht Frankfurt semalam.Dua jaringan Osimhen pada separuh masa pertama dan kedua serta jaringan Piotr Zielinski menerusi penalti memberi malam sempurna buat 'The Naples'."Sesuatu yang mengagumkan. Kami mencipta sejarah malam ini", kata Osimhen kepada Amazon Prime.Kami akan terus bermimpi bagi memenangi Liga Juara. Kami percaya kami mampu menang kerana berada di landasan tepat. Kami mempunyai jurulatih yang hebat dan ini kesempatan terbaik buat pasukan", Kata Osimhen lagi.Pasukan bimbingan Luciano Spalleti itu semakin hampir memenangi kejuaraan Serie A menamatkan kemarau kejuaraan selama 30 tahun dan kejayaan melayakkan diri ke suku akhir Liga Juara.Pasukan Napoli mendominasi kebanyakan pertandingan domestik dan Eropah dengan bantuan Osimhen yang telah menjaringkan 23 gol di semua pertandingan.Jurulatih Napoli, Luciano Spalleti menafikan pasukannya kini merupakan antara terbaik di Eropah seperti di dakwa Pengurus manchester City, Pep Guardiola.Pada perlawanan yang dilangsungkan di Stadio Diego Armando Maradona semalam, pasukan Eintracht Frankfurt turun tanpa kelibat penyerang utama, Randal Kolo Muani yang digantung akibat dibuang padang pada perlawanan pertama, dilihat tidak mengancam pintu gol Napoli.Napoli membuka gol pertama pada minit ke-20 menerusi Victor Osimhen yang menyudahkan hantaran Matteo Politano menerusi tandukan bagi memberi gol pendahuluan 1-0.Osimhen meledak sekali lagi tujuh minit selepas rehat dengan penyudah yang lebih mudah, kali ini melalui hantaran lintang rendah Giovanni Di Lorenzo. Menjadikan kedudukan 2-0.Eintracht Frankfurt semakin tertekan selepas Napoli dihadiahkan sepakan penalti pada minit ke-64. Peluang itu berjaya disempurnakan oleh Piotr Zielinski untuk menjadikan kedudukan 3-0 sehinggat tamat permainan.-AFP

(Penyerang Napoli, Victor Osimhen beraksi menentang Eintracht Frankfurt/Foto AFP)


KBS lancar Kod Sukan Selamat

PUTRAJAYA,15 Mac- Kod Sukan Selamat yang merangkumi aspek keselamatan gangguan seksual, buli dan keganasan, telah dilancarkan secara rasmi oleh Kementerian Belia Dan Sukan (KBS) hari ini.Menterinya, Hannah Yeoh berkata, kod ini adalah garis panduan mengenai persekitaran sukan yang selamat, selain menekankan peranan semua pihak dalam menangani sebarang bentuk gangguan dan penderaan dalam sukan.Sebagai langkah permulaan, KBS turut melantik Pegawai Pelindung, Melissa Akhir yang akan membantu proses pengaduan."Yang paling penting kita ada mekanisme pengaduan, kita membantu pengadu tahu dan faham siapa yang mereka boleh jumpa untuk laporkan dan bagaimana badan-badan sukan boleh mengendalikan aduan tersebut."Untuk berikan teladan kepada lain kta mulakan dengan agensi bawah KBS dulum Kita telah melantik puan Melissa untuk membantu mengendali kes-kes di bawah seliaan KBS," kata Hannah ketika ditemu bual selepas Majlis Pelancaran Kod Sukan Selamat di sini. Pembangunan Kod Sukan Selamat telah dimulakan pada awal tahun 2022 dengan mendapat sokongan 31 badan sukan dan 16 jabatan serta agensi di bawah KBS.

(Hannah berkata pihak KBS lancar Kod Sukan Selamat hari ini)


Zii Jia mara pusingan kedua badminton Seluruh England

KUALA LUMPUR, 16 Mac - Jaguh perseorangan lelaki negara, Lee Zii Jia berjaya melepasi halangan pertama apabila melangkah ke pusingan kedua kejohanan badminton Seluruh England 2023, di Birmingham, semalam.

Pemain berusia 24 tahun itu tidak berdepan masalah besar untuk menyingkirkan pemenang pingat emas Sukan SEA Hanoi 2021, Sitthikom Thammasin dari Thailand 21-12, 21-15 dalam perhitungan yang berlangsung selama 33 minit di Arena Birmingham.Zii Jia yang kini menghuni tangga keempat dunia dijangka bertemu Kenta Nishimoto dari Jepun atau pemain Kanada, Brian Yang dalam pusingan kedua hari ini. Beliau adalah juara All England 2021.Sejak menjuarai Terbuka Thailand Mei tahun lalu, Zii Jia masih belum merangkul sebarang gelaran setakat ini.-BERNAMA


Gimnas atlet lelaki optimis raih empat emas di Kemboja

KUALA LUMPUR, 15 Mac - Kem Gimnastik negara optimis mampu mengulangi pencapaian 4 pingat emas yang diraih pada Sukan SEA 2021 di Hanoi tahun lalu dalam temasya sama tahun ini.Jurulatihnya, Ng Shu Liang, percaya biarpun edisi kali ini kem gimnastik negara tidak menghantar wakil wanita, sasaran pingat emas masih mampu diterjemahkan oleh skuad lelaki.Shu Liang yakin Muhammad Sharul yang juga finalis disiplin melombol Sukan Komanwel Brimingham 2022 berpotensi menyumbang emas berdasarkan prestasi dan pengalaman dimiliki gimnas itu.Tambahnya, selain Muhammad Sharul, seorang lagi gimnas Luqman Al Hafiz Zulfa juga berpotensi memenangi pingat meskipun kedua-dua anak buahnya bakal berdepan saingan sengit daripada Yulo."Atlet paling kuat dan paling berpeluang (emas) ialah Muhammad Sharul dalam melombol. Dia finalis Sukan Komanwel tahun lepas, finalis FIG Apparatus World Cup di Cottbus, Jerman (bulan lepas) dan dapat gangsa (kekuda berpelana) pada Sukan SEA lepas, jadi dialah yang ada peluang paling tinggi."Atlet lain seperti Luqman pun baik kerana boleh main (beraksi) pelbagai disiplin... tetapi kita ada lawan sangat kuat (Yulo) dari Filipina. Baru-baru ini dalam FIG Apparatus World Cup di Baku, dia (Yulo) menang dua emas... dia ibarat tiga gimnas (artistik) terbaik dunia," katanya ketika ditemui pada sesi lawatan Ketua Kontinjen, Datuk Mohd Nasir Ali ke venue latihan skuad gimnastik di Majlis Sukan Negara, Bukit Jalil pada Selasa.Skuad lelaki negara yang bakal dipertaruhkan ialah Muhammad Sharul Aimy, Ng Chun Chen, Lukman Al Hafiz, Ally Hamuda, Shakir Aiman dan Teoh Chuen Feng.Sementara itu, bagi gimnas negara Ng Chun Chen, dia berjanji mempamer semangat juang yang tinggi biarpun masih belum pulih sepenuhnya daripada kecederaan tangan.Ng Chun Chen sebelum ini telah membuktikan kemampuannya dengan meraih tiga emas pada Sukan Malaysia (SUKMA) tahun lalu.


Ee Yi-Yew sin, Kian Meng-Pei jing mara pusingan kedua All England

(Beregu profesional lelaki negara, Teo Ee Yi-Ong Yew Sin/FOTO BERNAMA)

KUALA LUMPUR, 15 Mac - Beregu profesional lelaki negara, Teo Ee Yi-Ong Yew Sin unggul meloloskan diri ke pusingan kedua kejuaraan All England 2023 selepas menyingkirkan pemenang pingat emas Sukan Olimpik Tokyo 2020, Lee Yang dan Wang Chi Lin, di Birmingham, malam tadi.Turun sebagai pilihan kelapan kejohanan, Ee Yi-Yew Sin, bagaimanapun, terpaksa bekerja keras untuk menunjukkan jalan keluar kepada pasangan Taiwan itu apabila terpaksa bertarung sehingga ke set penentuan 12-21, 21-16, 21-18 selama 57 minit pada pusingan pertama. Pasangan yang berada pada ranking kelapan dunia itu akan membuat perhitungan dengan juara bertahan, Muhammad Shohubul Fikri-Bagas Maulana dari Indonesia, bagi merebut tiket ke suku akhir, Khamis ini.Sementara itu, beregu campuran profesional negara, Tan Kian Meng-Lai Pei Jing juga cemerlang apabila mara ke pusingan kedua dengan mudah menundukkan pasangan Indonesia, Rinov Rinaldy-Pitha Haningtyas Mentari, dalam perlawanan straight set, 21-19, 21-18.

(Beregu campuran profesional negara, Tan Kian Meng-Lai Pei Jing/FOTO BERNAMA)

Turun sebagai pilihan keenam kejohanan, Kian Meng-Pei Jing akan bertemu pasangan yang berada di ranking ke-16 dunia dan naib juara edisi 2021, Yuki Kaneko-Misaki Matsutomo dari Jepun, pada pusingan kedua esok. Mengikut rekod pertemuan sebelum ini, beregu Jepun itu pernah menewaskan Kian Meng-Pei Jing yang kini menghuni tangga keenam dunia, sekali pada Terbuka Perancis pada Oktober lalu. Sementara itu, beregu wanita utama negara, Pearly Tan-M. Thinaah, tewas mengejut pada pusingan pertama kepada pasangan Jepun, Mayu Matsumoto-Wakana Nagahara, 13-21, 21-15, 15-21 dalam perlawanan yang berlangsung selama 55 minit. Beregu campuran negara Chen Tang Jie-Toh Ee Wei turut mengalami nasib yang sama apabila ditundukkan pasangan Jepun, Yuki -Misaki dari Jepun, 19-21, 24-22, 17-21. - BERNAMA


Sukan SEA 2023: Norza cabar kontinjen Malaysia atasi pingat edisi 2015

KUALA LUMPUR, 15 Mac - Presiden Majlis Olimpik Malaysia (MOM) Tan Sri Mohamad Norza Zakaria melontarkan cabaran kepada Ketua Kontinjen Malaysia (CDM), Datuk Mohd Nasir Ali dalam Sukan SEA 2023 yang akan berlangsung di Kemboja pada Mei depan. Cabarannya ialah melihat Malaysia melakar pencapaian lebih baik berbanding edisi 2021 di Hanoi dan juga edisi 2015 di Singapura, yang merupakan antara pencapaian terbaik di luar negara.Menurut Mohamad Norza, temasya di Kemboja kali ini akan menjadi indikasi sebenar tahap keupayaan atlet-atlet negara pasca pandemik COVID-19."Kebanyakan kejohanan antarabangsa ditangguh atau dibatalkan sejak awal 2020 hingga awal tahun lepas."Saya cabar mereka (CDM dan atlet Malaysia) untuk memberi yang terbaik dan membawa pulang lebih banyak pingat. "Jika dilihat pencapaian di Hanoi kita menamatkan cabaran di tempat keenam. Saya rasa kita perlu cuba mengatasi dan memperbaiki posisi itu...CDM dan timbalannya tahu peranan dan tanggungjawab mereka," katanya.Pada edisi 2015 di Singapura, kontinjen negara berjaya menuai 62 emas, 58 perak dan 66 gangsa untuk berada di kedudukan keempat keseluruhan.Manakala pencapaian di Hanoi pula, Malaysia berada di kedudukan keenam dengan 39 emas, 45 perak dan 90 gangsa di Hanoi, tahun lepas.

(Presiden Majlis Olimpik Malaysia (MOM) Tan Sri Mohamad Norza Zakaria/FOTO MSN)


Hoki: THT belasah UiTM HA-KPT 5-1

KUALA LUMPUR, 15 Mac - Pasukan Hoki Terengganu (THT) berpesta gol apabila membelasah skuad UiTM HA-KPT 5-1 pada aksi separuh akhir pertama Piala TNB (TNB-MHL) 2023 di Stadium Hoki Nasional Bukit Jalil, malam tadi.Anak buah Seo Jongho yang bermula garang berjaya memecahkan kebuntuan seawal minit kedua menerusi pukulan sudut penalti Ismail Abu, sebelum Ismail menambah gol padang pada minit ke-18. Pemain import THT, Jang Jonghyun dari Korea Selatan terus melebarkan jurang apabila meledak pukulan sudut penalti tiga minit kemudian, dan terus menambah duka anak buah Mohd Nor Aqmal Abdul Gaffar hanya tiga minit sebelum suku masa ketiga tamat. UiTM HA-KPT berjaya memperoleh gol sagu hati menerusi Wan Haziq Hisyamuddin Wan Ameer Ruzman pada minit ke-56 sebelum penyerang kebangsaan Faizal Saari menoktahkan kemenangan buat THT dua minit kemudian. Sementara itu, dalam satu lagi perlawanan separuh akhir, Tenaga Nasional Berhad (TNB) dan Maybank terpaksa berpuas hati selepas terikat 2-2 pada pertembungan pertama malam ini. Terdahulu, pasukan hoki wanita Negeri Sembilan (NSE) menundukkan skuad Terengganu-MSNT (TLHT-MSNT) 4-1 dalam aksi separuh akhir pertama Piala Vivian May Soars. Juara bertahan Liga Hoki Wanita Malaysia, NSE tidak menunggu lama untuk memecahkan kebuntuan apabila Nuramirah Shakirah Zulkilfli membuka jaringan menerusi gol padang pada minit kedua perlawanan, sebelum Nur Afiqah Syahzani Azhar turut meledak gol padang seminit kemudian. Fatin Shafika Mohd Sukri terus menambah jaringan menerusi pukulan sudut penalti tiga minit kemudian dan Nur Afiqah Syahzani Azhar pula berjaya menoktahkan kemenangan pasukan pada minit ke-23 menerusi jaringan gol padang. Bagaimanapun, TLHT-MSNT berjaya menjaringkan gol sagu hati pada minit ke-29 menerusi Nur Syahirah Azwan. Dalam satu lagi perlawanan separuh akhir pertama Piala Vivian May Soars, pasukan KPT-Uniten Thunder berjaya menewaskan skuad Young Tigress, 2-1. Aksi separuh akhir kedua akan berlangsung pada Khamis ini. - BERNAMA


47 pemain buru tempat dalam skuad Malayan Tigress

KUALA LUMPUR, 15 Mac - Ketua Jurulatih bola sepak wanita negara, Soleen Al-Zoubi, memanggil 47 pemain untuk menyertai sesi percubaan dan pemilihan skuad Malayan Tigress bermula semalam.Sesi tersebut selama empat hari tu sehingga Jumaat ini berlangsung di Wisma Persatuan Bolasepak Malaysia (FAM), Kelana Jaya, Petaling Jaya.FAM menerusi catatan di Facebook rasminya memaklumkan sesi tersebut sebagai persiapan awal skuad Malayan Tigress mengharungi cabaran Sukan SEA ke-32 di Phnom Penh, Kemboja, Mei ini.Lima pemain dari skuad yang beraksi pada pusingan Kelayakan Piala Asia Wanita B-20 di Phnom Penh baru-baru ini iaitu S. Thivashini, Kanchenjeet Kaur, Lauren Hoh Ruyi, Nur Amirah Abdul Rahman dan Nur Najwa Irdina Zaidi turut dipanggil menyertai sesi percubaan dan pemilihan itu.“Selain itu, barisan pemain ini juga telah terpilih berdasarkan pemerhatian Soleen dalam Festival Bola Sepak Wanita Serantau FAM dan Liga Super Wanita Selangor. “Sepanjang sesi pemilihan itu, barisan pemain yang dipilih perlu menjalani pelbagai ujian kecergasan seperti ujian kepantasan serta 'strength and power' selain latihan intensif di padang,” menurut catatan itu.Sebagai rekod, FAM mengambil keputusan tidak menghantar skuad wanita negara menyertai Sukan SEA ke-31 di Hanoi, Vietnam tahun lepas atas faktor prestasi dalam dua edisi terdahulu.- BERNAMA


"Legenda kelab perlu kekal di Madrid" - Ancelotti

MADRID, 14 Mac- Pemain prolifik, Karim Benzema merupakan antara individu penting dalam membawa kejayaan buat Real Madrid dalam kempen liga utama arena bola sepak.Bagaimanapun, masa depan pemain itu bersama Real masih belum lagi menemui titik noktah.Benzema sebelum ini kerap dibelenggu masalah kecederaan sekali gus mengurangkan minit permainannya dan merekodkan prestasi kurang konsisten.Pihak pengurusan masih belum mengumumkan sebarang persetujuan pelanjutan bersama penyerang Perancis itu, meski kontraknya bakal tamat pada Jun tahun ini.“Legenda kelab ini perlu kekal di Madrid,” kata jurulatih Madrid, Carlo Ancelotti, berharap penyerang itu kekal di tangan beliau tahun depan.Benzema terlepas kemenangan dalam aksi perlawanan La Liga Madrid ke atas Espanyol pada Sabtu kerana masalah buku lali tetapi dijangka kembali turun berdepan Liverpool di Santiago Bernabeu pada Rabu untuk pertembungan 16 terakhir kedua.Pemain berusia 35 tahun itu kerap diketepikan termasuk mengalami masalah paha yang menyaksikannya terlepas Piala Dunia bersama Perancis.

"Sesuatu yang tidak kena dengan Benzema, tidak pernah sepanjang kariernya dia menghabiskan begitu banyak masa di bilik kecederaan," keluh akhbar Madrid AS minggu lalu, dengan Benzema diketepikan buat kali kelapan.Penyerang itu telah terlepas 34 peratus perlawanan Madrid dalam semua pertandingan musim ini, 14 perlawanan secara keseluruhan tetapi telah menjaringkan 18 gol dalam 27 perlawanan yang dimainkannya."Ini adalah bulan-bulan kekecewaan dan misteri besar mengenai Karim," sambung AS.- AFP


Aaliyah sasar podium Kejohanan Dunia B21

PUTRAJAYA, 14 Mac- Atlet wanita negara Aaliyah Yoong Hanifah memulakan musim 2023 dengan aksi memukau pada Kejohanan Moomba Masters Melbourne sekali gus memberi petunjuk akan menamatkan saingan di podium di Kejohanan Dunia Bawah 21 Tahun, Jun nanti.Pemain berusia 19 tahun itu, yang berpindah ke Amerika Syarikat pada Januari, untuk melanjutkan pelajaran di Florida Southern College, melayakkan diri ke slot perlawanan akhir di Sungai Yarra, Melbourne.Ia merupakan satu pencapaian yang luar biasa bagi duta Yayasan Sime Darby (YSD) itu yang melakukan catatan terbaik peribadi baharu untuk dirinya.Lebih mengagumkan apabila dia memadamkan rekod terbaiknya, 41.9m sebelum ini dengan margin yang begitu besar semasa bersaing pada tanjakan lebih tinggi berkelebihan 165cm buat kali pertama dalam kariernya.Usaha itu bagaimanapun tidak cukup untuk membawanya naik ke podium apabila sekadar menamatkan saingan di tempat kelima.Juara menadi milik pemain tuan rumah dan pemegang rekod dunia, Jacinta Carroll (55.2m), kedua pemain AS Aliaksandra Danisheuskaya (52.1m) dan Taryn Grant 48.7m dari Kanada) ketiga.Tetapi ia sudah cukup baik buat Aaliyah kerana keputusannya telah menunjukkan bahawa dia juga boleh bersaing antara yang terbaik dan berharap untuk mendapat penamat podium pada Kejohanan Bawah 21 Tahun Dunia 2023 yang akan diadakan di Mexico pada Jun nanti.“Keputusan lompatan saya di Melbourne pastinya mengejutkan saya kerana saya tidak menjangkakan untuk mengurangkan jarak itu dalam pertandingan pertama saya pada ketinggian tanjakan 165cm,” kata Aaliyah.“Dan memperbaharui catatan terbaik peribadi sudah tentu amat bermakna bagi saya kerana jarak 46.2m sebenarnya disasarkan untuk penghujung 2024 jadi saya pastinya telah memperoleh keuntungan besar, bukan sahaja dalam prestasi keseluruhan saya tetapi mungkin juga saya akan memperoleh podium selepas ini.”Aaliyah bagaimanapun menegaskan bahawa terdapat lebih penambahbaikan yang perlu dilakukan dan dia perlu lebih fokus dalam latihan apabila kembali ke Florida."Pastinya saya perlu mengukuhkan pendekatan mental kerana saya mendapati diri saya agak tidak terurus dalam mengimbangi pengajian dan latihan," jelas Aaliyah."Saya berharap untuk menyasarkan tiga penamat podium dalam tricks, secara keseluruhan dan kini lompatan tetapi apa-apa boleh berlaku jadi saya perlu bekerja keras dan tidak sekadar berpuas hati," tambahnya.


Cipta kemenangan sulung, Perak tewaskan Kuching City

IPOH, 13 Mac- Perak FC akhirnya mencatat kemenangan pertama musim ini selepas menewaskan Kuching City FC 2-0, malam tadi. Bermain di laman sendiri, pasukan tuan rumah dipaksa bekerja keras sebelum gol pembukaan hadir pada minit ke-41.  Gol berpunca rembatan penyerang import dari Korea Selatan, Seo Seonung yang gagal ditangkap kemas penjaga gol Kuching City FC, Shaiful Wazizi Mohammad.  Seonung sekali lagi menjadi duri dalam daging buat pasukan pelawat selepas menyumbat gol kedua Perak FC pada minit ke-57.  Tamat perlawanan, Perak FC 2, Kuching City FC 0.  Jurulatih Perak FC, Datuk Lim Teong kim nyata berpuas hati dengan aksi pasukannya yang dilihat lebih tajam di hadapan gol.  "Setiap perlawanan kita beri yang terbaik, kita ada peluang. Hari ini, peluang itu kita berjaya manfaatkan menjadi gol. Sebelum ini, penyudah itu agak tidak menjadi tetapi kali ini pemain mula faham dan terjemah dengan baik sekali," kata Teong Kim kepada pemberita RTM selepas perlawanan.

Sementara itu, nada berbeza disuarakan penolong jurulatih Kuching City FC, Sulaiman Hussin yang menyifatkan pemainya beraksi di bawah kemampuan sebenar.  "Bukan sebab Perak bagus, tetapi kita yang bermain dengan tidak baik. Dalam Liga Super, anda tidak ada ruang untuk lakukan kesilapan, maka kalau kita nak bersaing dalam liga ini, pemain kena tahu permintaan dan berinteraksi dengan betul untuk capai objektif itu," kata Sulaiman kepada pemberita RTM.


Hon Jian-Sze Fei gagal rangkul gelaran sulung di Thailand

THAILAND, 12 Mac - Harapan melihat pasangan beregu lelaki baharu Choong Hon Jian dan Goh Sze Fei merangkul gelaran sulung tidak kesampaian apabila gagal pada perlawanan akhir kejohanan badminton Cabaran Antarabangsa Thailand 2023.Ini selepas wakil negara itu tewas kepada pilihan utama dari Thailand, Chaloempon Charoenkitamorn-Nanthakarn Yordphaison phaisong dalam aksi tiga set 21-15, 15-21, 22-24.Hon Jian dan Sze Fei bermula baik menyaingi ketangkasan gandingan Thailand dengan mendahului 11-8 pada pertengahan aksi sebelum menutup set pertama dengan kemenangan 21-15.Memasuki set kedua, Hon Jian dan Sze Fei bagaimanapun mula hilang fokus pada mata kelapan untuk membenarkan lawan menguasai set tersebut dengan kemenangan 21-15.Permainan Hon Jian dan Sze Fei bertambah baik pada set penentuan, namun pengalaman nyata membezakan kedua-dua pasangan menyaksikan pasangan Thailand itu menang dengan mata 24-22.Hon Jian dan Sze Fei merupakan satu-satunya wakil tunggal negara yang berjaya mara ke final sejak mereka digandingkan.Sebagai rekod, Hon Jian-Sze Fei digandingkan susulan rombakan yang dibuat dalam skuad beregu lelaki negara selepas perpisahan Nur Izzuddin Rumsani-Sze Fei pada hujung Januari lalu.Antara kejayaan Sze Fei bersama Nur Izzuddin ialah menjuarai Terbuka Jerman 2022, memenangi pingat emas Kejohanan Berpasukan Asia 2022 dan naib juara Terbuka Switzerland 2022.

(Hon Jian dan Sze Fei dijadual beraksi dalam saingan Masters China bermula Selasa ini/FOTO BAM)


Sukan SEA Kemboja: Jayden sasar bawa pulang pingat emas

KUALA LUMPUR, 12 Mac - Pemenang tiga pingat emas Sukan Malaysia (SUKMA) 2022, Jayden Tan Khai Xin berhasrat menghadiahkan pingat buat Malaysia dalam temasya Sukan SEA 2023 di Kemboja.Beliau yakin sasaran itu mampu dicapai hasil persiapan rapi termasuk menyertai beberapa kejohanan. "Buat masa ini persiapan saya berjalan dengan baik, setiap kejohanan yang saya sertai ada peningkatan dan saya harap dapat mengekalkan prestasi ini hingga ke Sukan SEA," katanya.Semalam, Jayden berjaya membawa pulang pingat emas dalam kejohanan Renang Terbuka Malaysia kali ke-65 dalam acara 400 meter gaya bebas dengan catatan masa 3 minit 56.92 saat.Catatan itu hampir membawa Jayden layak ke kejohanan Renang Dunia di Fukuoka, Jepun namun dibezakan hanya 00.78 saat dengan syarat untuk melayakkan diri bagi kategori B adalah 3 minit 56.14 saat.


Perenang muda Yie Bing idam beraksi di Sukan SEA Kemboja

KUALA LUMPUR, 12 Mac - Perenang muda, Loo Yie Bing masih menyimpan hasrat untuk beraksi di Sukan SEA Kemboja Mei ini, walaupun sekadar meraih pingat gangsa menerusi acara 100 meter (m) gaya bebas wanita di Kejohanan Renang Terbuka Malaysia Ke-65 yang berlangsung di Pusat Akuatik Nasional, Bukit Jalil, di sini hari ini.Atlet berusia 15 tahun yang mewakili Persatuan Sukan Akuatik Sabah terpaksa berpuas hati dengan kedudukan ketiga selepas merekodkan 59.08 saat (s) manakala Elisbet Gamez Matos dari Cuba merangkul pingat emas selepas mencatatkan 55.40s. Sementara itu, Huang Mei Chien dari Taipei berada pada kedudukan kedua sekali gus meraih pingat perak dengan catatan 56.63s.Yie Bing, pemenang pingat emas Sukan Malaysia (Sukma) memaklumkan kekurangan latihan sepenuh masa serta pertandingan terhad menjadi antara faktor utama yang menyebabkan anak kelahiran Sabah itu tidak dapat menampilkan persembahan terbaiknya untuk memecahkan rekod kebangsaan sendiri. “Saya amat kecewa dan sebenarnya kurang keyakinan sebab sudah dapat rasa catatan masa akan jatuh . Mungkin juga disebabkan sudah lama saya tidak menyertai sebarang pertandingan dan terakhir pada Disember tahun lalu.“Ya (nama dalam senarai panjang ke Sukan SEA) tetapi macam sekarang memang masa belum lepas. Jadi saya belum tahu keputusan final namun sekiranya layak ia merupakan yang pertama bagi saya,” katanya kepada Bernama di sini hari ini. Sebelum ini, Yie Bing adalah pemegang rekod kebangsaan acara 100m gaya bebas wanita dengan catatan 57.56s yang dilakukan ketika Kejohanan Renang Peringkat Umur Kebangsaan, Jun lepas. Yie Bing bagaimanapun meneruskan tekad dalam usaha pemburuan pingat menerusi empat lagi acara iaitu 50m gaya rama-rama ; 200m gaya bebas ; 50m kuak dada dan 50m gaya bebas. - BERNAMA

(Perenang muda Loo Yie Bing masih menyimpan hasrat untuk beraksi di Sukan SEA Kemboja Mei ini/FOTO BERNAMA)